Loceng dan orientasi

Malam pertama untuk sesiapa yang belum pernah tinggal dalam asrama pasti terasa janggal dan tidak selesa.
Bermukim di satu wilayah asing bersama orang-orang yang tidak dikenali.
Bayangkan, tidur bukan di rumah sendiri. Bukan bersama sanak saudara.
Di sebelah katil ada sosok asing yang tidak diketahui hujung pangkalnya.
Tetapi kehidupan di asrama ini bukan sesuatu yang baru untuk aku.
Aku sudah belajar meninggalkan rumah dan menginap di asrama Sekolah Menengah Undang Jelebu (SMUJ) semenjak tahun 1967.
Akan tetapi malam pertama di “Dorm 20, West Wing” Malay College Kuala Kangsar (MCKK) agak mencabar.
Aku dicabar oleh bunyi deringan loceng.
Di MCKK semua jadual mengikut bunyi loceng.
Loceng pertama jam 7.00 pagi untuk bangun dan bersedia untuk hari baru.
Loceng berbunyi jam 7.30 pagi untuk sarapan dan loceng berbunyi jam 8.00 pagi tanda kelas bermula.
Jam 10.30 pagi loceng untuk 30 minit waktu rehat.
Jam 1.00 tengah hari loceng berbunyi kelas selesai.
Dari bilik darjah menapak menuju ke dewan makan.
Jam 5.00 petang loceng berbunyi untuk aktiviti sukan.
Loceng jam 7.00 petang semua bersiap untuk makan malam.
Masuk dewan makan bersama-sama. Jam 8.45 malam loceng “prep”, semua kembali  ke bilik darjah masing-masing untuk buat kerja sendiri. Bilik tidur dikosongkan.
Jam 10.00 malam loceng prep selesai untuk pelajar tingkatan lima ke bawah.
Mereka menapak pulang ke dorm. Jam 10.30 malam loceng tamat untuk pelajar tingkatan enam.  Semua pulang ke dorm masing-masing.
Jam 11.00 malam loceng berbunyi. Lampu padam. Tamat sehari di MCKK.
Hidup aku mula diatur oleh deringan loceng.
Isnin pertama di MCKK bermula. Program dua minggu orientasi untuk pelajar tingkatan enam rendah yang baru sampai.
Jumlah pelajar, pendatang baru tidak ramai. Tidak sampai 30 orang.
Untuk aliran sastera tak sampai 15 orang. Pendatang baru tingkatan enam yang ramai daripada aliran sains.
Hari pertama kami ke pejabat sekolah untuk membeli kain samping, tali leher dan lencana sekolah. Di MCKK hanya ada tiga jenis pakaian. Uniform sekolah, baju melayu putih dan seluar pendek hitam dan baju t putih untuk bersukan.
Kasut kulit hitam untuk ke kelas dan kasut getah putih untuk bersukan.
Selipar dan capal hanya boleh  digunakan dalam bilik tidur dan ketika prep malam.
Ketika prep di sebelah malam boleh pakai baju Melayu dengan kain sarung atau baju dan seluar Melayu tanpa kain samping.
Selipar dan capal dibenarkan. Prep hujung minggu di waktu siang kami wajib memakai pakaian seragam sekolah.
Prep ini  berasal dari perkataan Inggeris.
Membawa makna persediaan. Kami mengulang baca, menyiapkan kerja sekolah, membuat kerja sendiri dalam kelas.
Kalau di sekolah yang bukan di asrama prep ini menyelesaikan “homework”, kerja di rumah.
Aku ingat lagi petang hari kedua di MCKK pada jam 4.00 kami dipanggil ke gelanggang  badminton.
Letaknya di sebelah gelanggang tenis di hadapan Dorm 20.
Kami dipanggil oleh pelajar “senior” dari tingkatan enam atas. Mustahil aku akan lupakan “senior” yang mengorientasi aku pada petang itu.
Aku ingat lagi yang datang ke  gelanggang badminton petang itu ialah Kassim Ahmad, Mustakim,  Nazri, Rahman Adnan dan Salim.
Para pelajar tingkatan enam atas tidak tinggal bersama kami.
Dorm mereka di Pavilion, bangunan baru yang tersendiri paling hampir dengan bilik kuliah.
Pada hemat aku ketua orientasi menyambut pelajar baru tahun 1969 ialah Kassim Ahmad.
Di petang itu Kassim ini yang banyak bercakap dan memberi arahan.
Petang itu  freshie diajar “Haka MCKK”.
Haka ini budaya Maori, laungan semangat identiti dan jati diri.
Pasukan ragbi All Black, New Zealand akan melaungkan Haka sebelum perlawanan dimulakan.  Untuk membakar semangat dan setia kawan.
Kassim pada petang itu melaungkan Haka MCKK:
“Bungwak bung wek wek,Bungkak bung kek kek,Who are we?The Malay College!Can’t you see?Yeah!!”
Kassim melaungkan sekali lagi dan kami ikut ramai-ramai.
Aku tidak faham apa yang tersirat dalam tradisi sorakan ini.
Kemudian Kassim meminta kami ulangi.
Pendatang baru yang berdiri atas simen gelanggang badminton senyap. Kassim mengulangi haka itu sekali lagi.
Aku memberanikan diri dan bersuara melaungkan Haka MCKK ini. Haka ini amat mudah dihafal.
“Woit, good. You lead.” Kassim minta aku datang ke hadapan dan mengulangi haka ini untuk semua pendatang baru.
Kami mengulangi beberapa kali haka ini. Pada petang itu aku rasa semua “freshie” hafal bungwak setelah berkali-kali kami ulangi.
Ritual haka ini mewajibkan kami menumbuk tapak tangan kiri dengan penumbuk tangan kanan.
Bila sampai kepada “yeah” kami akan mengambur tinggi. Inilah Haka Bungwak MCKK.
Setiap petang di minggu orientasi kami bersukan.
Aku bukan kaki bangku dalam masa yang sama aku tidak pernah menjadikan bola sepak, hoki atau sepak takraw sebagai sebahagian daripada gaya hidup aku.
Ketika di SMUJ aku hanya berupaya menjadi pelari jarak jauh.
Tetapi pada minggu orientasi ini aku terpaksa bermain bola sepak.
Bukan tak boleh, bukan tak larat tetapi aku membuat sesuatu yang tidak aku minati. Aku merasa tidak selesa.
Di minggu orientasi, suai kenal kami melalui bermain sukan bola sepak dan ragbi.
Ragbi ini satu yang amat baru untuk aku.
Di SMUJ tidak ada pasukan ragbi.
Aku pernah melihat ragbi dimainkan oleh tentera Gurkha di padang pekan Kuala Klawang.
Ketika bermain bola kita tersepak dan terlanggar. Kita tersenyum dan kita ketawa.
Tersakit dan terpedih, semuanya bertujuan untuk suai kenal sesama sendiri. Bersukan pada hemat aku cara pantas untuk mengikat tali persaudaraan.
Aku merasakan pada petang itu di padang di MCKK ini kami ditanamkan rasa jati diri dan diterima sebagai warga Kolej Melayu Kuala Kangsar setelah melaungkan bungwak.
Padang MCKK cukup lumayan.
Padang utama, padang besar untuk bola sepak, ragbi dan kriket.
Di sebelah dewan makan ada empat gelanggang tenis dan satu gelanggang badminton.
Pada tahun 1969 kolam renang di belakang Dorm 20 tidak berair. Aku difahamkan kolam renang ini sudah pecah.
Aku ingat lagi ketika  minggu orientasi pendatang baru diwajibkan memakai tali leher selama dua minggu ketika masuk kelas.  Tali leher ini amat penting dalam budaya MCKK.
MCKK menggunakan sistem “prefect” atau pengawas.
Di setiap dorm ada bilik khusus untuk pengawas. Untuk tanda pengenalan pengawas memakai tali leher yang berbeza daripada pelajar biasa.
Mereka juga memakai “blazer” berwarna “maroon”. Pengawas terdiri daripada pelajar tingkatan enam. Pengawas memastikan perjalanan kelas, peraturan sekolah diikuti dan bilik tidur kemas bersih teratur.
Kami tidak membersihkan kawasan di luar bilik.
Kami ada “house-boy”. Ketika kami di kelas house-boy akan membersihkan kawasan luar.
Kami hanya memastikan katil, bantal dan tilam teratur dan  bilik dorm kami bersih bersapu.
Pengawas Dorm 20 namanya Abu Hassan.
Sosok ini pelajar tingkatan enam atas aliran sastera berasal dari Perlis.
Sosok pendiam. Tak banyak cerita menjadikan aku yang  bertaraf freshie agak was-was juga.
Sebelah bilik pengawas katil Idrus dari Kuala Pilah yang juga pendatang baru.
Depan bilik pengawas katil Zahrin pelajar lama aliran Sains.
Depan katil aku Syed Alwi, Rashid Harun dan Ghani Osman.
Semua pendatang baru satu kelas dengan aku. Sebelah katil aku  Mahmud dan Syukur Suhut pelajar lama aliran Sains.
Dalam Dorm Twenty ini majoriti pelajar lama antaranya Kamarudin Jaffar, Wan Hashim dan  Fadzilah Kamsah.
Ketika aku sampai MCKK aku adalah pengamal Islam Budaya.
Aku merayakan segala perayaan yang bersangkutan dengan agama. Aku tidak mengamalkan sembahyang.
Aku berpuasa kerana aku ingin merayakan Hari Raya.
Untuk aku baju Melayu, songkok yang wajib dipakai di MCKK adalah sebahagian daripada budaya Melayu.
Aku tidak tahu budaya Arab dan aku tidak pernah tertarik dengannya.
Ketika di asrama SMUJ pernah juga aku sembahyang.
Malah kali pertama aku bersembahyang Jumaat pada tahun 1967 ketika aku dalam tingkatan empat.
Ini kerana sebagai warga asrama kami diwajibkan pergi bersembahyang ke Masjid Kuala Klawang.
Di Jumaat  pertama aku sembahyang Jumaat baru aku sedar akan ritual pak imam. Dia memegang  tongkat membaca khutbah kemudian duduk bangun kembali sebelum sembahyang.
Kali ini di Dorm 20 aku lihat ramai kaki sembahyang terutama pelajar dari Kelantan dan Pantai Timur.
Mereka bersembahyang berjemaah sebelum loceng masuk ke dewan makan berbunyi.
Awalnya aku perhatikan saja mereka bersembahyang. Mereka memerhatikan aku yang tidak bersembahyang.
Sesudah mandi petang aku memakai baju Melayu dan hanya menunggu bunyi loceng untuk masuk ke dewan makan.
Selesai minggu orientasi kami sudah mengenal lebih dekat sesama satu dorm. Kali ini  bila maghrib sampai mereka mula mengajak aku sembahyang bersama. Aku merasa kurang selesa kerana ini bukan diri aku. Aku Melayu bukan Arab.
“Reform laa, reform laaa.” Ini kata-kata yang selalu aku dengar dari mereka. Apa yang hendak direform aku kurang pasti.
Aku rasa sebelum makan malam bermula ada masa hampir setengah jam di mana penghuni Dorm 20 sempat berjemaah.  Aku tidak mengikuti jemaah mereka. Aku menunggu loceng ke dewan makan.
“Mari laa jemaah sama.” Wan Hashim mengajak aku.
“Bukan kamu jadi imam. Ikut saja.” Mahmud yang duduk di katil sebelah aku mengajak sama.
Aku tunaikan permintaan mereka.
Petang itu kali pertama aku sembahyang maghrib di MCKK.
Petang esoknya perkara yang sama berlaku. Aku merasa aku bukan diri aku lagi.
Aku merasa tidak selesa kerana aku merasakan aku melakukan sesuatu yang bukan aku.  Aku merasa amat tidak serasi dengan jiwa aku.
Jumaat sampai. Sembahyang Jumaat tidak ada masalah. Kami berjalan ke luar sekolah pergi ke masjid.
Ritual yang ini satu yang menarik untuk aku dan aku rayakan kerana ini sebahagian daripada rutin bersekolah di MCKK.
Maghrib sampai lagi. Aku merasa gelisah. Aku menunggu bunyi loceng untuk ke dewan makan.
Aku merasa wajib melakukan sesuatu untuk menyelamatkan diri aku dari perasaan yang  menjadikan jiwa aku tidak tenteram.
Apa yang perlu aku lakukan?


Pengurus pusat hiburan dan 7 pelanggan dikompaun ingkar SOP

Seorang pengurus pusat hiburan dan tujuh pelanggannya dikenakan kompaun berjumlah RM60,000 dalam serbuan polis di sebuah pusat hiburan di Sungai Way, Petaling Jaya kerana melanggar prosedur operasi standard (SOP) kawalan pergerakan di bawah Pelan Pemulihan Negara (PPN).Ketua Polis Petaling Jaya Mohamad Fakhrudin Abdul Hamid berkata dalam operasi pukul 3 petang itu, pengurus pusat hiburan tersebut dikompaun RM25,000 manakala pelanggan berumur 20 hingga 50 tahun itu dikenakan kompaun RM5,000 setiap seorang.“Semasa serbuan dijalankan, terdapat tujuh pelanggan terdiri daripada enam lelaki dan seorang wanita warga tempatan sedang berhibur di dalam premis tersebut dan terdapat tiga lelaki warga asing yang bekerja di premis tersebut.“Pengurus pusat hiburan itu dikompaun kerana premis itu beroperasi dalam tempoh Fasa 1 PPN manakala tujuh pelanggan dikompaun kerana mengunjungi pusat hiburan,” katanya dalam sebuah kenyataan.Beliau berkata ujian air kencing terhadap kesemua individu berkenaan juga mendapati dua pelanggan yang berumur 22 dan 25 tahun positif dadah jenis methamphetamine dan ketamin.Katanya, pengurus pusat hiburan yang merupakan warga tempatan dan berumur 40 tahun itu juga gagal mengemukakan lesen perniagaan minuman keras 2021 ketika diperiksa, dan turut ditahan bersama tiga pekerja warga asing bagi membantu siasatan.“Pengurus itu akan disiasat mengikut Seksyen 269 Kanun Keseksaan, Seksyen 76 Akta Eksais 1976 dan Seksyen 55B Akta Imigresen 1959/1963 manakala warga asing itu ditahan mengikut Seksyen 39(b) Akta Imigresen 1956/1963,” katanya.Fakhrudin berkata kesemua suspek direman selama tiga hari bermula hari ini hingga Rabu bagi membantu siasatan manakala suspek yang didapati positif dadah akan didakwa di mahkamah esok di bawah Seksyen 15(1)(a) Akta Dadah Berbahaya 1952.


Najib cabar keputusan Jabatan Penjara tolak permohonan hadir sidang Parlimen

Najib Razak memfailkan tindakan undang-undang bagi mencabar keputusan Jabatan Penjara yang menolak permintaannya untuk menghadiri persidangan Dewan Rakyat.
Bekas perdana menteri itu memfailkan permohonan mendapatkan kebenaran untuk semakan kehakiman melalui Tetuan Shafee & Co di Mahkamah Tinggi Kuala Lumpur semalam.
Najib, 69, menamakan kerajaan, menteri dalam negeri dan komisioner jeneral penjara sebagai responden.
Dalam permohonannya, ahli Parlimen Pekan itu memohon perintah untuk membatalkan keputusan responden ketiga (komisioner jeneral penjara) yang tidak membenarkannya mengakses kepada pegawai/pembantunya bagi tujuan kerja-kerja Parlimen, perundangan dan pengundi kawasannya.
Najib juga memohon perintah untuk mengenepikan keputusan responden ketiga itu yang tidak membenarkannya menghadiri Parlimen pada tarikh persidangan yang dijadualkan.
Beliau memohon pengisytiharan bahawa beliau berhak mendapat akses kepada pegawai/pembantunya bagi tujuan kerja parlimen, perundangan dan pengundi kawasannya serta memohon perintah mandamus kepada responden supaya mengambil segala langkah yang perlu bagi membolehkannya mendapat akses yang munasabah kepada pegawainya/pembantu bagi tujuan tersebut.
Dalam afidavit sokongannya, Najib berkata keputusan responden pertama dan ketiga yang menolak permohonannya atas alasan keselamatan telah disampaikan kepadanya melalui Pejabat Penjara Kajang pada 28 September dan beliau telah merayu terhadap keputusan itu kepada responden kedua pada 30 September.
Memandangkan hari pertama persidangan Parlimen dijadual pada 3 Oktober, Najib berkata beliau memohon supaya keputusan dibuat segera agar permohonan itu menjadi tidak bermakna atau bersifat akademik.
Bagaimanapun, beliau berkata tiada sebarang maklum balas daripada responden kedua dan mengambil kira keperluan masa, beliau memfailkan tindakan undang-undang tersebut.
Najib juga menyatakan bahawa keengganan responden pertama dan ketiga untuk membenarkannya mengakses kepada pegawai dan pembantunya bagi tujuan perkara berkaitan Parlimen serta pengundinya dan tindakan tidak diambil oleh responden kedua adalah tindakan tidak munasabah atau tidak rasional.
Najib berkata menurut Perkara 59 Perlembagaan Persekutuan, beliau mempunyai kewajipan perlembagaan untuk melaksanakan tugasnya dengan berkesan dan sebagai ahli Parlimen dalam mewakili pengundi Pekan.
“Penafian hak itu oleh responden kerana menolak keupayaan saya untuk mentadbir kawasan pilihan raya saya adalah sebenarnya penafian terhadap kesejahteraan kawasan Parlimen Pekan,” katanya dalam afidavit itu.
Permohonan itu telah ditetapkan untuk pengurusan kes di hadapan hakim Mahkamah Tinggi Ahmad Kamal Md Shahid pada 12 Oktober.
Peguam Muhammad Farhan Muhammad Shafee mengesahkan permohonan itu difailkan pada 1 tengah hari semalam.


Malaysia berjaya turunkan kadar kebolehjangkitan Covid-19 hingga 1.5

Malaysia berjaya menurunkan kadar nilai kebolehjangkitan (Rt) atau R-naught (R0) Covid-19 daripada 2.2 pada permulaan gelombang ketiga pada 20 September lepas kepada 1.3 hingga 1.5 sekarang.Ketua Pengarah Kesihatan Dr Noor Hisham Abdullah berkata ini bermakna usaha yang diambil kerajaan setakat ini dapat mengelakkan peningkatan kes secara mendadak.Bagaimanapun, Noor Hisham berkata jika dilihat kepada jumlah kes positif harian Covid-19 sejak beberapa hari lepas dan unjuran kes pada masa akan datang, pihaknya menjangkakan R0 kekal dalam lingkungan 1.5.Beliau berkata oleh itu, dijangkakan kes harian Covid-19 masih meningkat namun bukanlah secara mendadak.“Unjuran ini amat penting kerana ia menunjukkan bahawa masih terdapat ruang bagi kita berusaha mengawal situasi gelombang ketiga ini.“Segala usaha di Kesihatan Awam di lapangan mesti diteruskan dan dilipatgandakan, kawalan pergerakan harus diperketatkan dan rakyat perlu membantu negara dengan duduk di rumah,” katanya pada sidang media di Kementerian Kesihatan di Putrajaya hari ini.Mengulas lanjut, Noor Hisham berkata nilai R0 merujuk kepada kebolehjangkitan sesuatu virus pada permulaan sesuatu wabak di dalam masyarakat, iaitu secara purata berapa ramai individu yang boleh dijangkiti kes positif atau hos virus tersebut.“Segala usaha di Kesihatan Awam di lapangan mesti diteruskan dan dilipatgandakan, kawalan pergerakan harus diperketatkan dan rakyat perlu membantu negara dengan duduk di rumah,” katanya pada sidang media di Kementerian Kesihatan di Putrajaya hari ini.Beliau berkata R0 boleh menurun jika langkah pencegahan yang tepat dijalankan secara berterusan bagi membendungnya.“Menurunkan nilai R0 kepada kurang daripada 1 secara berterusan akan membantu mengakhiri sesuatu wabak,” katanya.Sementara itu, Noor Hisham merayu agar semua pihak memainkan peranan masing-masing dalam usaha memerangi Covid-19 dengan duduk di rumah jika tiada urusan di luar dan mematuhi SOP ditetapkan sekiranya perlu keluar rumah.


Pelbagai kesulitan menanti mereka yang enggan terima vaksin, kata Khairy

Kerajaan akan mengambil pendekatan tegas terhadap mereka yang enggan menerima vaksin, dengan “terus mengenakan pelbagai kesukaran” terhadap mereka, kata Menteri Kesihatan Khairy Jamaluddin.Bagaimanapun katanya bagi yang tidak dapat divaksin atas alasan kesihatan, mereka tidak akan menghadapi dengan apa-apa kesulitan kerana mereka akan diberikan pengecualian digital MySejahtera.“Maaf saya katakan, kalau anda tidak mahu menerima vaksin atas pilihan sendiri, jadi kita akan buatkan hidup anda sukar, dan ia akan berterusan begitu.“Tidak boleh makan di restoran, tidak boleh ke pusat beli-belah, dan kita juga akan keluarkan Strategi Ujian Nasional minggu depan… ada kemungkinan mereka (yang enggan mengambil vaksin) akan diminta membuat ujian mengikut kekerapan tertentu, yang biayanya perlu ditanggung sendiri. Pesanan ini adalah untuk meminta supaya anda mengambil vaksin,” katanya.Beliau berkata demikian dalam persidangan media selepas merasmikan program 11th National Acute Myocardial Infarction Course anjuran Hospital Selayang hari ini.Sementara itu Khairy berkata individu yang memerlukan dos penggalak bagi memenuhi syarat ditetapkan negara tertentu untuk memasuki negara berkenaan, termasuk melakukan umrah, boleh membuat permohonan kepada kementerian kesihatan menerusi aplikasi MySejahtera, dan dos ini dijangka akan diberikan bermula bulan ini.Bagaimanapun beliau berkata pihaknya sedang berusaha dan berbincang dengan negara-negara berkenaan agar tidak ada amalan diskriminasi vaksin.“(Contohnya) Tidak perlulah pengunjung dari Malaysia mengambil vaksin sekali lagi untuk ke UK (United Kingdom) tanpa kuarantin.. anggaplah semua vaksin, sekurang-kurangnya yang disenarai sebagai penggunaan di masa kecemasan di bawah Pertubuhan Kesihatan Sedunia (WHO) adalah sama.“Macam UK, mereka sedang menimbangkan permohonan kita, diharapkan mereka akan bersetuju, dan sama juga dengan Arab Saudi…tapi apa pun kita akan berikan dos penggalak itu, namun penyelesaian yang mudah dan lebih baik adalah agar tiada diskriminasi dari segi jenama vaksin,” katanya.Sementara itu Khairy berkata beliau akan berusaha mewajibkan beberapa bangunan tertentu dilengkapi dengan alat defibrilator luaran automatik (AED).Katanya beliau akan berbincang dengan kementerian yang berkaitan, serta kerajaan negeri dan kerajaan tempatan mengenai perkara itu kerana ia melibatkan pindaan kepada undang-undang kecil, dan menurutnya beliau juga akan membawa perkara itu ke kabinet nanti.Tanpa menyatakan tempoh waktu yang disasarkan, katanya ia akan dimulakan di bangunan kerajaan terlebih dahulu, sebelum diikuti bangunan-bangunan lain.“AED perlu dipamerkan (di bangunan) dan kita perlu melatih seramai mungkin, mereka yang berkebolehan untuk menjadi pihak pertama merawat kes serangan jantung secara tiba-tiba di tempat kejadian, kerana ketika ini kita lihat banyak individu yang terkena serangan jantung tidak dapat diselamatkan kerana tidak sempat dibawa ke hospital,” katanya.


Bekas peguam negara kongsi idea Kabinet ‘terbaik’, tanpa Melayu

Tommy Thomas baru-baru ini memberikan contoh Kabinet yang terdiri daripada “yang terbaik dan terbijak” tanpa memasukkan seorang pun menteri Melayu, dalam ulasan yang mungkin mengundang kritikan dia menunjukkan sifat rasisme terhadap Melayu dalam buku yang terbit kira-kira empat bulan lalu.Dalam sebuah temu bual dengan Astro Awani pada 28 Mei lalu, Thomas ditanya jika dia fikir kemungkinan akan ada seorang lagi bukan Melayu dilantik bagi menduduki jawatan peguam negara di Malaysia susulan kontroversi yang muncul selepas penerbitan memoirnya, “My Story: Justice in the Wilderness”.“Tiada sebab mengapa perdana menteri hari ini tak boleh katakan ‘saya nak pilih yang terbaik dan terbijak’ dan jika ia bermaksud dalam Kabinetnya ada 10 orang Cina, lima India dan lima dari Sabah dan Sarawak, tak ada apa-apa pun akan berlaku,” kata Thomas dalam program “Consider This”.“Matahari akan terus bersinar, dan burung-burung akan terus menyanyi. Dan Malaysia merupakan sebuah negara yang stabil,” katanya.Awal tahun ini, Thomas dikecam pimpinan politik daripada kerajaan dan pembangkang selain pegawai kanan perkhidmatan awam berhubung tanggapan beliau pegawai-pegawai di Pejabat Peguam Negara tidak kompeten untuk menangani kes-kes berprofil tinggi termasuk kes 1MDB.Thomas dalam bukunya antara lain menuduh kerajaan yang dipimpin Melayu tidak melakukan apa-apa ketika serangan bersifat “rasis” ditujukan ke atas ahli politik bukan Islam dari DAP di samping beranggapan masyarakat Melayu seakan-akan sudah “dicuci otak”.Thomas menjadi bukan Melayu pertama yang dilantik sebagai peguam negara, beberapa minggu selepas Pakatan Harapan (PH) memenangi PRU14 pada 2018.Beliau meletakkan jawatan susulan kejatuhan kerajaan PH pada Februari 2020.Kritikan Thomas terhadap peguam kerajaan menyebabkan kecaman dari penggantinya Idris Harun yang menyifatkan bekas peguam negara itu “berfikiran sempit” dan tidak tahu akan peranannya.Buku ditulis Thomas, yang dimulakan dengan sebuah bab yang menceritakan keanggotaannya dalam masyarakat Kristian Syria merupakan sebuah “rahmat tak terkira” turut dikecam Presiden PKR Anwar Ibrahim sebagai sebuah karya melulu, tidak sensitif dan rasis.“Ia adalah sikap prasangka terhadap kaum Melayu kesan daripada sikap perkauman yang bertahun-tahun lamanya,” kata Anwar dalam sebuah respons terhadap dakwaan-dakwaan dalam bukunya.Sementara itu, dalam temu bualnya dalam Astro Awani, Thomas mengelak soalan-soalan pengacara berhubung perintah darurat.Sebaliknya, beliau berkata jika masih memegang jawatan peguam negara, dia akan selesaikan masalah kadar perlahan pemberian vaksin ketika pandemik masih berada pada tahap awal.Thomas kemudian menamakan Israel selain Amerika Syarikat dan United Kingdom yang berjaya selesaikan masalah pandemik Covid-19 melalui vaksin.“Kita jauh ketinggalan di belakang dalam vaksinasi,” katanya.Walaupun Israel ketika ini sudah mencapai imuniti kelompok, kumpulan hak asasi manusia mengkritiknya kerana mengamalkan diskriminasi terhadap Palestin di wilayah yang terjajah.“Walaupun Israel meraikan kejayaan program vaksinasinya, jutaan lagi warga Palestin yang hidup dalam kawalan Israel di Tebing Barat dan Semenanjung Gaza tidak menerima sebarang vaksin dan terpaksa menunggu lebih lama – sukar untuk bayangkan bagai warga Israel boleh menganggap nyawa mereka lebih bernilai daripada warga Palestin,” kata badan antarabangsa Amnesty International dalam sebuah kenyataan pada Januari.


Pengisytiharan darurat Covid-19 tepat pada masanya, kata pakar Perlembagaan

Pengisytiharan Proklamasi Darurat pada waktu Covid-19 semakin mengganas dan “politiking” yang tidak berkesudahan adalah tepat pada masanya bagi menjamin keselamatan dan kelangsungan hidup rakyat, demikian menurut pakar Perlembagaan.Mereka berpendapat dengan Proklamasi Darurat yang diisytihar pada Selasa, 100% fokus kini dapat dihalakan kepada usaha memerangi penularan Covid-19 agar ia tidak menjadi lebih parah sekali gus memulihkan negara daripada kesan pandemik itu.Pakar perlembagaan dari Universiti Teknologi Malaysia (UTM) Muhammad Fathi Yusof berkata Proklamasi Darurat merupakan langkah yang sangat baik, kerana ia juga dapat mengendur dan “merehatkan” ketegangan politik sekali gus memberi peluang kepada usaha-usaha memerangi Covid-19.“Pertamanya, pengisytiharan darurat ini adalah satu langkah yang amat tepat bagi memastikan usaha membendung wabak Covid-19 dapat dilaksanakan dengan cepat, tegas dan menyeluruh, tanpa terikat dengan sekatan-sekatan di sudut pentadbiran atau birokrasi.“Secara tidak langsung, ia juga dapat memastikan tidak berlakunya Pilihan Raya Umum dalam tempoh ini…saya percaya ia bagi memastikan seluruh pemimpin politik dan juga rakyat memberi tumpuan kepada masalah sebenar negara iaitu Covid-19, masalah ekonomi dan masalah kesempitan hidup, bukannya kepada kemelut politik di dalam negara,” katanya kepada Bernama.Beliau berkata memandangkan darurat boleh bertindak sebagai mekanisme untuk mengelak berlakunya sebarang bentuk pilihan raya, ia adalah amat relevan memandangkan akan berlakunya aktiviti kempen dan pergerakan pengundi yang boleh meningkatkan risiko jangkitan Covid-19 sekiranya pilihan raya diadakan.“Mungkin ada pihak-pihak tertentu yang inginkan pilihan raya dijalankan segera atau ingin mengambil alih kerajaan dalam waktu Covid-19 sedang memuncak…saya percaya langkah pengisytiharan darurat ini sekali gus memberikan ketenteraman politik sekurang-kurangnya sehingga 1 Ogos depan,” katanya.Bagaimanapun, beliau berpendapat bagi mengekalkan konsep semak dan imbang, adalah tidak salah sekiranya persidangan Parlimen tetap diteruskan sepanjang darurat bagi memberikan ruang kepada ahli Parlimen untuk mengemukakan pandangan rakyat bawahan.“Jika diadakan sidang Parlimen, saya percaya tidak akan timbul cadangan untuk usul tidak percaya atau seumpamanya kerana masing-masing memahami fokus yang perlu diberikan iaitu bagi menyelesaikan masalah yang lebih besar ini.“Walaupun demikian, kerajaan tetap mempunyai hak sama ada untuk menangguhkan sidang Parlimen atau mengubah kaedah persidangan dengan cara persidangan dalam talian, menggunakan ordinan-ordinan tertentu atau ordinan darurat sekiranya terdapat risiko jangkitan Covid-19 akibat persidangan berkenaan,” katanya.Fathi juga menyifatkan penubuhan Jawatankuasa Khas Bebas sebagai langkah yang sangat baik bagi memastikan darurat benar-benar bertujuan untuk menangani wabak dan bukannya untuk tujuan politik.Kewujudan wakil pembangkang dalam jawatankuasa itu menunjukkan keseriusan kerajaan memastikan ia tidak menjejaskan proses demokrasi.Dalam pada itu, pakar undang-undang dari Universiti Islam Antarabangsa Malaysia (UIAM) Prof Nik Ahmad Kamal Nik Mahmood berkata meskipun enam negeri sudah dikenakan Perintah Kawalan Pergerakan (PKP), namun darurat tetap diisytiharkan memandangkan ia dapat menangani situasi pandemik yang berada pada tahap kritikal, dengan lebih pantas.“Darurat memberi kuasa kepada Yang di Pertuan Agong dan Eksekutif untuk membuat undang-undang dengan segera serta mengambil tindakan drastik untuk mengatasi ancaman sekarang.“Undang-undang yang lebih ketat daripada PKP boleh dibuat melalui ordinan darurat, misalnya ordinan boleh dibuat untuk menaikkan kompaun kepada mereka yang ingkar arahan daripada RM1,000 kepada jumlah yang lebih besar, malah perintah penahanan sementara juga boleh dibuat,” katanya.Nik Ahmad Kamal yang juga ketua kluster governans, perundangan dan pengurusan awam, Majlis Profesor Negara berkata dalam keadaan jangkitan yang nampak sukar dikawal, ditambah tekanan yang dialami oleh hospital dan “frontliners” di perkhidmatan kesihatan, pengisytiharan darurat adalah cara yang paling berkesan.“Darurat boleh diisytihar dalam keadaan keselamatan atau kehidupan ekonomi, atau ketenteraman awam terancam dan dalam konteks Covid-19, semua elemen untuk pengisytiharan darurat itu wujud…jangkitan Covid-19 bertambah setiap hari, hospital tertekan dengan jumlah pesakit yang bertambah, rakyat bimbang untuk bebas dengan aktiviti mereka, ekonomi terjejas kerana perniagaan terpaksa dikawal dan sebagainya,” katanya.Sementara itu, penyandang Kursi Institusi Raja-Raja Melayu di Universiti Teknologi Mara (UiTM) Profesor Shamrahayu Abdul Aziz berkata pengisytiharan darurat itu juga sebagai langkah pencegahan segera bagi mengatasi peningkatan kes harian Covid-19 di negara ini.“Apa yang membezakannya sebagai contoh pengisytiharan darurat di Batu Sapi, Sarawak sebelum ini iaitu untuk menangguhkan Pilihan Raya Kecil dan darurat yang diumumkan hari ini lebih kepada memutuskan penyebaran Covid-19,” katanya ketika dihubungi menerusi program Malaysia Petang Ini yang disiarkan secara langsung menerusi Bernama TV pada Selasa.Shamrahayu berkata Yang di Pertuan Agong Sultan Abdullah Sultan Ahmad Shah,  mempunyai hak untuk memperkenankan selama mana tempoh darurat itu dilaksanakan.Terdahulu, Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak Covid-19 di Malaysia.Datuk Pengelola Bijaya Diraja Istana Negara Ahmad Fadil Shamsuddin dalam kenyataan Istana Negara memaklumkan Agong memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.


Pendedahan: Kisah di sebalik surat Zahid kepada Agong

Surat Ahmad Zahid Hamidi kepada Agong, yang mana presiden Umno itu menzahirkan sokongan kepada Presiden PKR Anwar Ibrahim untuk menjadi perdana menteri, dihantar 48 jam selepas pertemuan bersama Perdana Menteri Muhyiddin Yassin, menurut siasatan dilakukan MalaysiaNow.Terdapat pertemuan panas di rumah Muhyiddin dan menteri-menteri mengatakan mereka terkejut, dan konfrontasi antara perdana menteri dan Zahid di mana presiden Umno itu menuntut sebahagian daripada pemimpin partinya disingkirkan daripada Kabinet.Surat bertarikh 11 Oktober itu, yang ditandatangani bersama bekas presiden Umno, Najib Razak dihantar menjelang panggilan mengadap Anwar ke Istana Negara pada 13 Oktober, di mana presiden PKR itu perlu membuktikan dakwaannya mempunyai sokongan majoriti ahli Parlimen di Dewan Rakyat.Akan tetapi dua hari sebelum itu, Zahid bertemu Muhyiddin di kediamannya di Bukit Damansara.Dalam pertemuan itu, Zahid memberikan komitmen sokongan Umno kepada perdana menteri, selepas Anwar mengumumkan mempunyai “sokongan kukuh dan meyakinkan” untuk menumbangkan kerajaan Muhyiddin.Sumber dalaman yang mendedahkan mengenai pertemuan itu kepada MalaysiaNow berkata, bukan itu sahaja, Zahid turut menawarkan Bersatu pimpinan Muhyiddin untuk menjadi ahli ketiga Muafakat Nasional.Muafakat Nasional adalah piagam yang ditandatangani Umno dan PAS ketika mereka masih pembangkang, sebagai langkah dua parti teras Melayu itu untuk merasmikan kerjasama selepas bermusuh selama berdekad-dekad.“Tetapi 48 jam kemudian, Najib dan Zahid menghantar surat ke Istana Negara menzahirkan sokongan mereka kepada Anwar untuk menggantikan Muhyiddin sebagai perdana menteri,” kata sumber dalaman itu kepada MalaysiaNowBeliau menambah surat itu disediakan tanpa pengetahuan mana-mana ahli Majlis Tertinggi Umno.“Tiada seorang pun tahu mengenai surat itu, kecuali mereka berdua, Zahid dan Najib.”Pendedahan: Najib, Zahid tulis surat ke Istana untuk sokong Anwar‘Kluster mahkamah’ ancam pilihan raya musim pandemik selepas rancangan Anwar gagalMatematik sokongan ‘kukuh dan meyakinkan’ AnwarUmno kekal sokong PN tolak kerjasama PKR dan DAP, cadangan Najib diketepikanBeliau menambah surat itu disediakan tanpa pengetahuan mana-mana ahli Majlis Tertinggi Umno.Menteri Umno terkejutBagaimana surat ke Istana Negara yang dihantar secara rahsia tanpa pengetahuan sesiapa terbocor kepada umum?Dua hari selepas itu pada 15 Oktober, wakil daripada Istana Negara menghubungi Muhyiddin untuk memberikan salinan surat Zahid.“Malam itu juga, PM memanggil semua menteri Umno ke rumahnya dan mendedahkan kepada mereka surat sokongan kepada Anwar dari Zahid dan Najib.”Dalam pertemuan itu, menteri-menteri Umno membangkitkan empat tuntutan kepada Muhyiddin, mengatakan mereka diberikan tekanan daripada akar umbi parti.“Mereka berkata Umno tidak diberikan kedudukan setimpal dalam kerajaan Perikatan Nasional,” kata seorang pembantu menteri yang tahu mengenai pertemuan itu kepada MalaysiaNow.“Ketika itu menteri-menteri Umno yang hadir terkejut dan mengatakan mereka tidak pernah menyokong Anwar. Mereka berjanji akan membawa perkara ini pada mesyuarat Majlis Tertinggi.”Keesokan harinya, perincian surat itu didedahkan kepada MalaysiaNow. Tidak berapa lama selepas itu salinan dikatakan surat itu tersebar di media sosial.Sementara itu, mesyuarat Majlis Tertinggi Umno untuk membincangkan berkenaan surat itu ditangguhkan sebanyak tiga kali.“Ketika ini, Zahid sedar menteri-menteri Umno sudah tahu mengenai suratnya,” kata sumber itu.Keesokan harinya, perincian surat itu didedahkan kepada MalaysiaNow. Tidak berapa lama selepas itu salinan dikatakan surat itu tersebar di media sosial.Zahid mahu menteri Umno dipecatPada 17 Oktober, Muhyiddin yang juga presiden Bersatu mengadakan pertemuan dengan Zahid dan Presiden PAS Abdul Hadi Awang untuk membincangkan tentang Muafakat Nasional.Turut bersama dalam pertemuan itu ialah Ahmad Maslan, Takiyuddin Hassan dan Hamzah Zainuddin, ketiga-tiganya merupakan setiausaha agung Umno, PAS dan Bersatu.Pada akhir perbincangan, Muhyiddin bertanyakan Zahid mengenai surat sokongannya kepada Anwar yang dihantar ke Istana Negara.“Bila PM hendak menunjukkan surat itu, Zahid kata ‘tak mau surat itu dibawa keluar’.”Seorang pegawai Muhyiddin kemudiannya menyerahkan surat itu kepada Hamzah yang kemudiannya memberikannya kepada presiden PAS.“Hadi menunjukkan reaksi amat terperanjat.”Zahid kemudiannya menuntut dilantik sebagai timbalan perdana menteri sebelum menyenaraikan nama pemimpin Umno yang perlu digugurkan daripada Kabinet.Ini termasuklah Menteri Luar Hishammuddin Hussein, Menteri Kesihatan Dr Adham Baba, Menteri Sains, Teknologi dan Inovasi Khairy Jamaluddin dan Menteri Perpaduan Negara Halimah Sadique.Zahid kemudiannya menuntut dilantik sebagai timbalan perdana menteri sebelum menyenaraikan nama pemimpin Umno yang perlu digugurkan daripada Kabinet.‘Apa yang sebenarnya awak mahu?’Muhyiddin kemudiannya mempersoalkan Zahid tentang niatnya dan apa yang dimahukan.“Zahid jawab perdana menteri mungkir janji,” kata sumber dalaman itu.“Muhyiddin kemudian berkata tidak pernah menjanjikan apa-apa. Zahid kemudian berkata, apabila Umno menyokong Bersatu untuk menubuhkan kerajaan, ia adalah untuk Dr Mahathir Mohamad menjadi PM dan bukannya Muhyiddin.“Muhyiddin tanya lagi apa lagi yang Zahid tidak puas hati. Zahid kata dia sebagai presiden Umno tidak dilantik menjadi timbalan perdana menteri.”Pada ketika ini Hamzah menyampuk: “Is it about your case? (Adakah disebabkan kes kamu?).”Zahid mengatakan “tidak”.“Jadi apa?” Hamzah bertanya lagi.“Saya malu nak bagi tahu tapi banyak perkara yang tak betul,” kata Zahid.Muhyiddin kemudian memberitahu Zahid beliau tidak mencampuri urusan mahkamah.“Katanya, sebagai kawan dia doakan Zahid akan didapati tak bersalah oleh mahkamah.”Zahid berdepan dengan 47 pertuduhan melibatkan pecah amanah, rasuah dan pengubahan wang haram melibatkan dana kepada yayasan miliknya, Yayasan Akalbudi.


Barisan Kabinet hampir dimuktamadkan, kata Anwar menjelang sesi mengadap Agong

Perdana Menteri Anwar Ibrahim berkata perbincangan mengenai pelantikan barisan Kabinet kini hampir selesai dan berharap ia dapat diumumkan dalam masa terdekat.
Anwar yang juga Pengerusi Pakatan Harapan (PH) dalam pada itu berkata beliau akan mengadap Yang di-Pertuan Agong Sultan Abdullah Sultan Ahmad Shah di Istana Negara pada 8 pagi esok.
“Saya mohon maaf, terpaksa bergegas (untuk) selesaikan masalah (isu kabinet) dengan semua komponen, kerana kita harus segera bentuk barisan jemaah menteri dan mendapat perkenan Yang di-Pertuan Agong, saya harap dapat diumum dalam masa dua, tiga hari lagi,” katanya pada Majlis Ramah Mesra Reformis di Sungai Long, Kajang, malam ini.
Perjalanan majlis itu disiarkan secara langsung dalam laman Facebooknya.
Perdana menteri dijadualkan ke Perak hari ini untuk mengadap Sultan Perak Sultan Nazrin Shah di Istana Kinta pada pukul 10 pagi.
Selepas itu, beliau dijadual mengadakan sesi tinjauan mesra  di Pasar Tanjung Rambutan,  lawatan tapak Klinik Kesihatan Manjoi dan kemudian solat Jumaat dan Kenduri Rakyat di Masjid Muhammad Al Fateh, Taman Jati, Ipoh.


Sebelum semuanya berakhir

Kita diberi pencerahan bahawa perubahan iklim dan pemanasan dunia hari ini adalah hasil kerja tangan kita sendiri.
Kita sendiri ini maksudnya kita umat manusia. Umat manusia anak semua bangsa. Bangsa dari semua negara.
Umat manusialah penyebab yang membawa malapetaka iklim yang kita hadapi sekarang. Bumi kita semakin panas. Kebakaran di sana sini.
Sungai, tasik, kolam dan salji di gunung menjadi kering. Kemarau membawa kebuluran. Kebuluran menyebabkan orang menjadi pelarian.
Kerbau, lembu, kambing, ayam, itik dan lain-lain binatang ternakan mati dahaga. Mati bergelimpangan di sana sini.
Ratusan ribu pelarian iklim cuba menyelamatkan diri daripada malapetaka alam.
Mereka berpindah-randah mencari wilayah dan mukim yang lebih selamat daripada bahang matahari yang membakar.
Bergerak beramai-ramai mencari mukim dan wilayah yang ada punca air. Mencari air untuk diminum, air untuk binatang ternakan.
Ratusan ribu umat manusia pelarian iklim berpindah dari wilayah asal ke wilayah asing.
Meninggalkan tanah tumpah darah, tanpa pasport tanpa visa, meredah untuk mencari bumi subur agar dapat bercucuk tanam.  Untuk memulakan hidup baru.
Apa yang saya tulis ini bukan tanda-tanda kiamat sudah sampai. Saya bukan pembawa ayat-ayat syaitan yang menakutkan. Saya hanya berniat ingin memberi pencerahan.
Pencerahan yang saya tulis adalah daripada apa yang saya dengar, apa yang saya baca dan apa yang saya tonton.
Semua ini manifestasi malapetaka iklim. Semua sedang terpampang di hadapan mata.
Daripada kitab-kitab kuno, daripada kitab suci, kita membaca bagaimana Nabi Nuh dilanggar banjir.
Kita mendengar surah-surah bagaimana kota Thamud hancur dipukul oleh debu padang pasir. Atau kota Thonis di Mesir tenggelam disedut ke perut laut.
Kitab-kitab suci menyatakan kota-kota ini musnah kerana melanggar hukum Tuhan.
Kali ini dalam kurun ke-21 di zaman pasca moden, di mana metanaratif diketepikan.
Kita bukan lagi melanggar ajaran Nabi atau ingkar perintah Tuhan.
Kemusnahan ini sampai kerana kita umat manusia sedang melanggar bukan hukum Tuhan, tetapi melanggar hukum alam.
Bumi dan alam kita ini berjalan dan bergerak dengan sistem dan putaran yang tersusun rapi.
Daripada kajian ilmiah semua yang wujud di bumi ini, walaupun sebesar zarah memiliki peranan masing-masing.
Hukum dan syarat wujudiah kita di bumi ini adalah hasil evolusi yang sudah berjalan berbilion tahun.
Dari Big-Bang, ledakan pertama, kun fayakun, jadi maka jadilah, berbilion tahun dahulu, daripada setitik atom kita berevolusi untuk menjadi bumi, cakerawala, bintang dan alam semesta.
Pokok, kayu-kayan, hutan belantara, binatang, hidupan dan umat manusia adalah hasil evolusi.
Daripada proses evolusi kita jadi kita seperti yang wujud pada hari ini.
Tamadun moden manusia mewujudkan kota London, Paris, Berlin, Shanghai, Cairo, Mumbai, Jakarta, Singapura, Beirut, New York  atau Kuala Lumpur yang didalamnya ada Brickfields, tempat saya bercanda-canda.
Dunia dan alam ini bersama kota-kota yang indah wujud untuk kita  singgahi.
Kita singgah sebentar sebagai penumpang transit. Kita membonceng untuk sementara waktu di bumi yang indah ini.
Bumi dan mukim yang kita pijak ini bukan milik kita. Bumi ini kita pinjam daripada anak, cucu dan cicit kita.
Bayangkan bumi yang indah ini akan termusnah. Tanpa kita sedari kitalah yang bertanggungjawab memusnahkan apa yang kita ada hari ini. Semua kota-kota dan tamadun moden yang penuh dengan bangunan pencakar langit akan musnah seperti Thamud, seperti kota  Pompeii, seperti kota Sodom dan Gemorrah.
Kemusnahan kota dulu-dulu kerana ingkar dengan perintah Tuhan.
Kemusnahan yang akan kita terima hari ini bukan kerana ingkar perintah Tuhan, tetapi umat manusia sedang melawan alam semula jadi.
Manusia melawan alam, “homo sapiens versus the earth” dan inilah yang membawa kemusnahan.
Maka kita bertanya: “Jika begini keadaan, apa yang wajib dilakukan?”
Apa yang wajib dilakukan ialah persoalan induk.
Jawapan daripada persoalan akan merungkai untuk membawa kita mencari jalan keluar daripada malapetaka yang maha dahsyat ini.
Saya yakin kita umat manusia memiliki fikrah. Upaya daripada fikrah ini akan memungkinkan kita membuat sesuatu untuk selamat daripada malapetaka ini.
Kita sedar kita adalah penyebab, justeru kita wajib bertindak.
Tindakan ini terbahagi kepada dua cara.
Cara pertama: cara individu persendirian. Cara kedua: cara kolektif berkumpulan.
Pencerahan yang kita terima ini seharusnya menjadi pemangkin untuk ini mewajibkan kita sebagai sosok untuk mengambil langkah bersendirian.
Kita sendirian boleh melakukan tanpa memerlukan orang lain.
Kita mula kurangkan penggunaan plastik. Gunakan pengangkutan awam. Kurangkan pembakaran bahan bakar fosil.
Kitar semula botol-botol plastik. Ketika dibuang masukan ke dalam tong yang menerima plastik untuk dikitar semula.
Jika bercucuk tanam cuba elakkan penggunaan bahan kimia untuk baja atau untuk melawan serangga.
Jangan kita racuni bumi kita ini. Meracun serangga bermakna meracun diri kita juga kerana racun itu tidak musnah.
Akhirnya racun itu akan sampai juga ke meja makan kita.
Kurangkan keberahian untuk memiliki itu dan ini. Nikmati apa yang sedia ada.
Kebahagiaan bukan mengumpul. Berahi tidak ada sempadan. Berahi tidak ada noktah.
Dengan penuh kesedaran kita wajib menjadi pengguna jenis baru. Pengguna yang memiliki kesedaran tentang alam sekitar.
Cara kedua: Cara berkelompok, kolektif dan berkumpulan. Apakah kita sudah lupa dengan konsep bergotong royong? Apakah kita lupa dengan konsep berseraya?
Dengan penuh kesedaran untuk menyelamatkan bumi ini kita bantu-membantu dan ingat mengingatkan. Kita tidak ada jalan lain. Sikap individualisme, “jadi enau dalam belukar”, tidak akan menyelamatkan bumi ini.
Memang kesan kerja berseorangan dengan berkumpulan jauh bezanya.
Dampak apa yang kita lakukan akan lebih berkesan jika seluruh kampung, seluruh daerah atau seluruh negeri membuat perkara yang sama.
Tolak penggunaan beg plastik. Pulaukan kedai yang tidak menggunakan cawan kaca atau tembikar.
Hanya masuk ke rumah makan di mana pinggan mangkuk cawan yang boleh diulang pakai.
Bawa mangkuk sendiri ketika tapau.
Bawa balang, bekas, kerpai atau bakul sendiri ketika membeli-belah di pasar.
Ingat banjir ingat plastik. Ingat plastik ingat kemarau. Ingat kemarau ingat pemanasan dunia.
Bayangkan jika seluruh warga Malaysia mengambil sikap sedemikian.
Saya juga yakin apa yang saya cadangan untuk kita lakukan ini tidak akan memberi dampak yang  besar.
Anggap ini tidak salah.
Tetapi kesedaran dan apa yang kita lakukan ini bukan hanya dilakukan di Kuala Lumpur, di Ipoh atau di Malaysia.
Perkara yang sama wajib dilakukan juga di New York, London, Paris, Dhaka atau Shanghai.
Hakikatnya dari Mumbai ke Moscow, dari Karachi ke Kathmandu, dari Perth ke Port Moresby, dari Jepun ke Jamaica, dari Brazil ke Bhutan, malah umat manusia di seluruh dunia wajib mengamal sikap yang sama.
Setiausaha Agung Pertubuhan Bangsa-Bangsa Bersatu (PBB) Antonio Guterres sudah berkali-kali memberi ingatan.
Pada 23 Mac 2023 dia berkata:
“Setiap tahun tindakan yang tidak mencukupi untuk mengekalkan pemanasan global di bawah 1.5 darjah celsius mendorong kita lebih dekat ke jurang, meningkatkan risiko sistemik dan mengurangkan daya tahan kita terhadap bencana iklim.”
Pada 29 Mac 2023, para saintis iklim terkemuka mengeluarkan laporan penilaian akhir mereka tentang perubahan iklim.
Mengisytiharkan ini adalah peluang terakhir untuk mengehadkan pemanasan global yang disebabkan oleh manusia kepada 1.5 celcius di atas paras pra-industri sebelum kerosakan menjadi tidak dapat dipulihkan.
Membaca kenyataan para saintis iklim ini saya menjadi risau dan takut.
Dalam ketakutan dan kerisauan ini saya wajib bertindak. Bukan tindakan bersendirian tapai secara kolektif, secara  beramai-ramai.
Warga dunia tahu penjenayah utama pemanasan dunia hari ini ialah syarikat minyak.
Syarikat minyak, mencari gali tenaga fosil untuk menjadi bahan bakar, adalah penyebab utama dunia jadi panas.
Syarikat gergasi antarabangsa seperti Shell, Esso, BP, Aramco dan banyak lagi adalah penyebab dunia jadi panas.
Syarikat ini amat degil dan berdolak-dalik dalam usaha untuk melawan pemanasan dunia.
Dengan dana syarikat minyak membayar saintis untuk mengeluarkan kajian molek yang berupaya melapik jenayah syarikat minyak.
Dengan dana yang lumayan syarikat minyak membeli pengaruh di tampuk kuasa.
Mereka  melobi politikus dalam Dewan Kongres Amerika Syarikat, dalam Parlimen United Kingdom, dalam National Assembly Perancis.
Di negara Dunia Ketiga seperti di Nigeria mereka membeli seluruh negara. Ini hakikat kuasa syarikat minyak.
Yang perlu dilobi akan dilobi. Yang perlu dirasuah akan di beri dolar. Gali terus gali.
Hakikatnya sistem ekonomi dunia kita ini, sistem kapitalis dipasak oleh syarikat minyak.
Sistem kapitalis inilah yang membawa malapetaka iklim hari ini.
Apakah kita tidak ada jalan keluar?
Jawabnya ada. Dunia ini milik anak semua bangsa.
Dunia ini milik bangsa semua negara.
Maka kita wajib bangun bersama-sama beramai-ramai menuntut penggalian bahan tenaga fosil ini dikurangkan dan akhirnya dihentikan.
Tenaga penggerak baru dalam tamadun baru manusia ialah cahaya mata hari.
Kuasa matahari adalah Tuhan Ra yang disembah oleh Mesir Kuno.
Tenaga solar wajib menjadi jawapan kepada kita semua.
Jika syarikat minyak terus berdegil. Jika politikus terus tak ambil pot. Dunia makin terbakar maka masanya sudah sampai untuk kita bergotong-royong menghumbankan politikus-politukus ini ke dalam tong sampah sejarah.
Kita memilih dan melantik politikus baru yang faham tentang malapetaka iklim.
Dan akan bertindak melawan malapetaka iklim.
Bila politikus berubah maka pengaruh syarikat minyak akan mengendur.
Jika politikus dan syarikat minyak bersekongkol maka kita wajib turun ke jalan raya.
Bila seluruh warga dunia, dari Dubai ke Delhi, dari London ke Los Angeles, dari Peking ke Panama dari Toronto ke Timbaktu, dari Melbourne ke Marseille semua turun ke jalan raya, saya yakin dunia kita ini akan dapat diselamatkan.


Mas Ermieyati tawar komitmen, prestasi rempuh kubu kuat BN

Calon Perikatan Nasional (PN) bagi kerusi Dewan Undangan Negeri (DUN) Tanjung Bidara, Mas Ermieyati Samsudin menegaskan komitmen pihaknya untuk membela nasib kira-kira 10,000 pengundi di kawasan itu.Katanya, peluang sama rata tersedia untuk ketiga-tiga calon meskipun kerusi itu merupakan kubu kuat Barisan Nasional (BN).“Bergantung kepada kebijaksanaan pengundi untuk menilai rekod saya sebagai ahli Parlimen dan bagaimana khidmat saya,” katanya pada sidang media selepas tamat masa pencalonan hari ini.Beliau merupakan ahli Parlimen Masjid Tanah selama dua penggal dan pernah menjadi ketua Puteri Umno.Mas Ermieyati yang juga timbalan menteri di Jabatan Perdana Menteri berkata pilihan raya kali ini merupakan peluang untuk beliau mengembalikan kepercayaan kepada pengundi selepas memenangi kerusi Masjid Tanah pada Pilihan Raya Umum ke-14 (PRU14) pada 2018 atas tiket BN.“Biarlah rakyat yang tentukan. Ada yang mengundi berdasarkan calon, parti atau kelayakan.“Apa yang saya tawarkan ialah komitmen dan preestasi saya,” katanya.Ditanya mengenai cakap-cakap bahawa beliau merupakan calon ketua menteri PN, katanya beliau hanya calon biasa tiada perbincangan mengenai perkara itu.Dalam pada itu, beliau kekangan prosedur operasi standard (SOP) semasa tempoh kempen dijangka menjadi cabaran kepada calon baru dan memberi kelebihan kepada mereka yang pernah bertanding.Sebagai rekod, lawan utama beliau iaitu calon BN, Ab Rauf Yusoh tidak pernah bertanding dalam mana-mana pilihan raya.Mas Ermieyati, Rauf dan Zainal Hassan yang mewakili Pakatan Harapan akan berentap untuk menjadi wakil rakyat kerusi itu.Beliau berkata, penggunaan media sosial akan diperkasakan oleh jenteranya berikutan kekangan SOP pilihan raya.“Pastinya dari segi peratusan anak muda (tinggi) dalam penggunaan media sosial. Namun kita tak boleh menidakkan golongan berusia. Mereka juga ada Facebook, Instagram dan TikTok,” ujarnya.Antara SOP yang disediakan Suruhanjaya Pilihan Raya termasuklah larangan ceramah secara fizikal, aktiviti walkabout dan ziarah rumah ke rumah.


Kegagalan komunikasi, masalah teknikal punca nahas LRT, kata menteri

Masalah teknikal dan kegagalan komunikasi antara pusat kawalan operasi (OCC) dengan pemandu (hostler) adalah antara punca berlakunya pelanggaran tren transit aliran ringan (LRT) laluan Kelana Jaya pada 24 Mei lepas, kata Menteri Pengangkutan Wee Ka Siong.Beliau berkata dapatan itu terkandung dalam laporan Jawatankuasa Siasatan mengenai insiden nahas dua tren LRT antara stesen Kampung Baru dan KLCC itu yang dibentangkan kepada Kabinet pada Rabu.Berkongsi laporan itu dalam sidang media secara maya hari ini, Wee berkata insiden itu melibatkan pertembungan tren bernombor 40 tanpa penumpang yang menghadapi masalah teknikal dan tren 81 dengan 213 penumpang yang melakukan perjalanan tanpa mendapat pengesahan tepat.Menghuraikan urutan insiden itu, Wee berkata tren 40 mengalami masalah teknikal pada jam 6.26 petang pada hari kejadian (24 Mei) melibatkan salah satu daripada dua sistem komunikasi On-Board Vehicle (VOBC).Menurutnya, apabila satu VOBC gagal berfungsi dan hilang komunikasi dengan OCC maka tren perlu dikosongkan di stesen berikutnya serta dikeluarkan daripada perkhidmatan untuk penyelenggaraan di depoh Lembah Subang menerusi kawalan automatik iaitu automatic train operation (ATO) ketika VOBC kedua masih berfungsi.Namun, VOBC kedua tren 40 itu juga gagal berfungsi pada jam 8.13 malam ketika dalam perjalanan ke Lembah Subang dan terkandas di antara stesen LRT KLCC dan Kampung Baru.“OCC tidak dapat mengawal tren 40 apabila kedua-dua VOBC tidak berfungsi. Justeru, pemandu diarahkan untuk mengendalikan tren 40 secara manual ke stesen berdekatan iaitu Dang Wangi bagi tujuan ‘reset’ untuk berada dalam mod ATO,” katanya.Menurut Wee, siasatan mendapati ketika proses pemindahan tren 40 untuk diset semula dan dikembalikan kepada ATO, kedua-dua pemandu dan pengawal OCC telah mengabaikan prosedur operasi standard (SOP) kritikal tertentu dan ini secara tidak sengaja mengakibatkan tren 40 bergerak secara manual ke arah Gombak di arah utara dan bukannya ke selatan menuju ke depoh.Pada masa sama, katanya, tren 81 sedang ditahan di stesen KLCC dan meletakkan keadaan status Manual Route Reservation (MRR) iaitu perlindungan kepada tren 40 sebelum dapat dikendalikan secara ATO.“Namun, tren 81 dilepaskan untuk melakukan perjalanan meninggalkan stesen KLCC menuju ke stesen Kampung Baru tanpa mendapat pengesahan tepat yang mengatakan tren 40 telah diset semula kepada ATO. Keadaan ini seterusnya mengakibatkan berlaku pertembungan antara tren 40 dan tren 81,” katanya.Wee berkata tindakan pemandu itu adalah tidak disengajakan kerana pada ketika itu maklumat mengenai “track section number” tidak mencukupi, di mana pelaporan secara berkala dengan OCC sepatutnya berlaku.Wee menegaskan objektif siasatan adalah untuk menentukan keadaan dan punca sebenar nahas dengan tujuan mengelakkan insiden daripada berulang serta menambahbaik perkhidmatan pengangkutan awam dan bukan bertujuan membuktikan kesalahan atau liabiliti terhadap mana-mana pihak.Sementara itu, Ketua Setiausaha Kementerian Pengangkutan Isham Ishak, yang mengetuai jawatankuasa siasatan itu, berkata hasil siasatan mendapati penyelenggaraan dijalankan oleh Prasarana adalah teratur dan mengikut manual.Katanya, tiada sebarang percanggahan dan anomali dalam penyelenggaraan tren namun SOP itu tidak diikuti sepenuhnya kerana perlu ada senarai semak bagi mengelak kejadian seumpama itu berlaku.“Kegagalan VOBC tidak berlaku setiap hari, ia jarang berlaku. Tetapi apabila ia berlaku, mesti ada SOP di mana semua orang faham dan ikut cara mengendalikan kereta api secara manual,” katanya.diri saya selepas penat belajar beberapa jam,” katanya.


Filem sebagai puitika orang tertindas

Itali, selalu memberikan kita filem atau gambar bergerak yang “puitis”.Saya masih ingat La vita è bella atau Life Is Beautiful yang dilakon dan diarahkan oleh Roberto Benigni pada tahun 1997.Ia menjadikan kisah penderitaan Yahudi di kem tahanan Nazi sebagai satu komedi hitam.Manakala Viva la libertà (2013) pula menukangi nasib seorang ahli politik kiri sebagai tebusan apabila orang kanannya menukarkan posisi ketua pembangkang itu dengan seseorang yang nyaris serupa dengannya.Ia sebuah drama jenaka politik yang langka.Kedua-dua filem ini kini menjadi arkib filem Eropah yang signifikan.Maka, apabila pandemik melanda dunia, sebuah filem yang puitis dari Itali tentu sangat-sangat kita perlukan.Apatah lagi kalau yang memerankan watak utama adalah khazanah terkemuka negara itu, Sophia Loren.La vita davanti a sé atau The Life Ahead (2020) adalah sebuah filem arahan anak lelaki Loren, Edoardo Ponti, dengan sentuhan lakon layar oleh Ponti sendiri dan Ugo Chiti.Ia adalah adaptasi ketiga novel bertajuk The Life Before Us oleh Romain Gary.Demikian indah kisahnya, ia sudah diadaptasi lagi dan lagi, cuma beza kali ini ia mendapat bintang gemintang sepertinya Sophia Loren, Ibrahim Gueye dan Abril Zamora.Ada banyak sebab mengapa filem ini menjadi sebuah puisi.Jarang saya berani menamakan sebuah filem sebagai puisi (puncak pengucapan sastera oleh manusia).Pertama, bukan mudah mengangkat naratif sebuah novel ke layar perak.Kerja adaptasi adalah kerja yang sulit, kacau, dan boleh jadi kalut jika gagal ditangani kemas.Apatah lagi jika terdapat banyak yang disuguhkan novel itu harus digubah hati-hati menjadi filem.Syukur, The Life Ahead melakukannya dengan jaya sekali.Ada banyak isu berseliratan tetap dijalin dan dipintal demikian rapi sehingga tidak terasa kusutnya.Ia dilakukan dalam tempoh masa 95 minit yang membuaikan.Benar, sebagai sebuah karya adaptasi ia demikian menjadi.Ponti sebagai pengarah dan penulis lakon layar memilih untuk menampilkan sisi duka Madame Rosa, mangsa kekejaman Nazi di Auschwitz dan mantan pekerja seks yang sudah renta serta mulai nyanyuk.Pun ia tidak dilakukan dari kaca mata dirinya sendiri.Bahkan, ia ditampilkan menerusi mata Muhammad atau Momo.Iaitu seorang anak yatim Senegal yang dipelihara Madame Rosa atas permintaan temannya, seorang doktor masyarakat, Cohen.Menerusi sudut pandang itu, hayat Rosa menjadi lebih dramatik.Kedua, filem ini menjadi lebih puitis apabila mengungkapkan pelbagai puitika orang tertindas sebagai naratif tunjangnya.Watak-watak hadir bukanlah watak biasa.Jika Madame Rosa adalah mangsa Nazi yang masih trauma (keselamatan adalah apabila ia bersembunyi di kamar rahsia ala Batcave di aras bawah tanah); watak Hamil lakonan pelakon lagenda Iran, Babak Karimi pula menyediakan sub-teks lain.Sebagai peniaga permaidani dan buku terpakai, ia memberikan nyawa falsafah kepada filem ini.Singa adalah simbol keimanan kata Hamil, sehingga Momo akhirnya bermimpikan singa yang manja.Tidak cukup dengan watak minoriti agama terasing di Bari, Itali; karya ini mengangkat pula lara seorang transnita menerusi watak Lola (lakonan kuat Abril Zamora).Trans ini adalah penghibur Rosa.Sebagai produk puitika orang tertindas, semua insan yang tersisih oleh masyarakat ini saling sokong menyokong.Bahkan anak-anak pelacur termasuk anak gipsi seperti Iusif dipelihara oleh Rosa.Semua mereka juga di akhirnya menang dengan cara tersendiri.Momo berubah, Hamil menemui kedamaian manakala Lola paling tidak diterima kembali bapanya.Untuk melengkapkan keagaman The Life Ahead sebagai sebuah filem puitis, Ponti menggunakan kelebihan Angus Hudson untuk memberikan latar damai kota tepi laut Bari.Syot sisi atas yang tampil beberapa kali memberikan emosi meyakinkan untuk gambar bergerak.Ketuaan dan keletihan Sophia Loren sebagai Rossa dijamu tanpa jemu sehingga menimbulkan rasa kasih dan kasihan yang dalam.Babak Rosa lupa ingatan di kebun zaitun sehingga ketakutan, atau adegan Rosa di atap tempat ampaian berhujanan menimbulkan bait-bait puisi yang ingin dimainkan.Tentu semua aspek di atas tidak akan menjadi-jadi tanpa lakonan fenomenal Sophia Loren selaku Rosa, Ibrahim Gueye selaku Momo dan Hamil oleh Babak Karimi.Sophia (86 tahun) sudah amat tidak aktif berlakon, dan hanya muncul sekali-sekala sebagai cameo di sana sini.Pun tanpa jangkaan, Loren hadir menggalas peranan protagonis yang penuh luka.Sebagai seorang bekas pekerja seks derita (di mana manis dan seksinya masih ada), Loren juga meyakinkan sebagai seorang tua nanar, keliru dan nestapa.Kemeranaan ekoran Perang Dunia Kedua tidak pernah lepas darinya hingga mendorong dia mahu terus bernyawa dan menyelamatkan orang tertindas di keliling.Untuk itu watak Rosa perlu ditampil kuat ala matriarki tetapi juga kalah kerana banyak kali terhempuk.Bahagian Rosa menuntut agar Momo tidak membenarkan orang membawanya ke hospital begitu meyakinkan sehingga meruntun rasa.Kepintaran Hamil memberikan akibat yang kuat untuk Momo berubah meninggalkan kerja haramnya menjual dadah.Tentu memilih novel ini untuk difilemkan punya tujuan tersendiri.Mesej utama The Life Ahead ialah tidak lain tidak bukan adalah toleransi.Latar Itali yang dibangunkan adalah menerusi sorot mata imigran terperangkap dan terpaksa, penjenayah yang pandai memanipulasi mereka, warga tua yang sudah terlalu lelah, orang asing seperti Hamil dari Algeria yang sepi, dan Lola dalam skirt labuh sopan yang menagih pengiktirafan masyarakat.Lola dalam dialognya yang mengharukan memberitahu Momo, “Ayahku sukakan warna merah…adakah ini keterlaluan?”Serta tentu orang gipsi yang diberikan harapan untuk hidup.Iusif berdoa, dan siapa sangka doa agar ibunya kembali itu dikabulkan?Lebih melengkapkan filem ini selaku puisi bergambar ialah tatanan muzik oleh Gabriel Yared yang pernah diiktiraf Oscar menerusi filem The English Patient.Muzik memberikan nyawa khas buat filem ini di mana ia merupakan jalan keluar untuk Momo yang sering menangis dalam diam, sambil mengelamunkan seekor singa – keimanannya yang datang dan pergi – sehingga menjadikan deruan irama filem bersatu dengan ombak kota perikanan Bari secara penuh magis.Filem ini, The Life Ahead, sudah dibeli oleh Netflix dan ditayangkan ke seluruh dunia untuk tontotan semua. Ini adalah karya seni yang kita perlukan.Ia adalah sebuah filem tetapi puisi, dan ia mengajak kita semua berdialog, di mana ia bertanya satu soalan yang mudah; bagaimana agaknya kalau kita meletakkan diri sendiri dalam sepatu orang-orang marjinal ini, apakah yang akan kita lakukan?Filem ini meski latarnya kumuh, memberikan satu jawapan pasti; The Life Ahead; teruskan hidup.


Polis larang perarakan rai kemenangan parti di Labuan

Polis Labuan akan mengambil tindakan tegas terhadap sesiapa sahaja yang menganjurkan atau menyertai mana-mana perarakan bagi meraikan calon yang menang dalam Pilihan Raya Umum ke-15 (PRU15).
Ketua Polis Labuan Ahmad Jawila berkata keputusan itu dibuat demi menjamin keselamatan awam.
“Sama ada di kampung, kawasan perumahan atau di pusat bandar, kita tidak akan membenarkan sebarang perarakan meraikan kemenangan calon selepas pengumuman dibuat oleh Pegawai Pengurus Suruhanjaya Pilihan Raya (SPR).
“Kami tidak akan meluluskan sebarang permohonan daripada mana-mana pihak yang ingin menganjurkan perarakan sedemikian. Kami memahami bahawa secara tradisinya, penyokong akan  menganjurkan perarakan untuk meraikan calon yang menang.
“Namun, terdapat risiko serius jika keadaan menjadi tidak terkawal,” katanya kepada pemberita selepas melawat 19 pusat mengundi di sini hari ini.
Ahmad Jawila turut menasihati agar kemenangan calon diraikan tanpa minum minuman keras.
"Polis akan memantau kumpulan terlibat untuk memastikan tiada keganasan berlaku, jika sambutan tidak terkawal, maka polis akan campur tangan," katanya.
Ahmad Jawila turut menyeru semua penyokong dan calon supaya menerima keputusan pilihan raya seperti yang diisytiharkan oleh SPR.


Erdogan suarakan solidariti terhadap usaha Malaysia perangi Covid ketika pertemuan dengan Azmin

Menteri Perdagangan Antarabangsa dan Industri Mohamed Azmin Ali hari ini memenuhi jemputan Presiden Turki Recep Tayyip Erdogan untuk bertemu, pada hari terakhir lawatan kerjanya, menemui usahawan di republik tersebut selain memperkukuh kerjasama ekonomi antara dua negara.Gambar lawatan tersebut turut dikongsi dalam akaun rasmi Twitter presiden negara tersebut.Ketika pertemuan, Erdogan menyuarakan solidariti dengan Malaysia dalam usaha memerangi pandemik Covid-19, selain turut menyatakan kesungguhan untuk mengadakan kerjasama rapat dengan negara berhubung vaksin.“Dalam kesempatan ini, menteri kanan menyatakan harapan Malaysia agar kedua-dua negara berjaya menangani cabaran pandemik Covid-19, bangkit sebagai negara yang lebih kuat dan lebih berdaya tahan, ke arah pemulihan dan pertumbuhan ekonomi yang kukuh dan lestari,” kata satu kenyataan yang dikeluarkan oleh kementerian perdagangan antarabangsa dan industri (Miti).Miti turut berkata Azmin memaklumkan kepada presiden Turki itu mengenai perjanjian untuk memperluaskan perjanjian perdagangan bebas antara kedua-dua negara, selain meningkatkan kerjasama dalam sektor pertahanan.“Presiden menyatakan terdapat 14 MOU dalam sektor pertahanan, yang sedang dilaksanakan. Beliau menekankan bahawa MOU yang termeterai antara kedua-dua negara sangat penting demi memastikan kedua-dua pihak benar-benar mendapat keuntungan daripada perjanjian tersebut,” kata Miti.Erdogan juga turut mengundang syarikat milik Malaysia seperti Khazanah untuk meningkatkan pelaburan di Turki.Mereka turut bersetuju pertemuan harus diadakan antara para pegawai kerajaan demi memajukan perbincangan mengenai perjanjian pertukaran mata wang dua hala, selepas pertemuan baru-baru ini antara bank pusat kedua-dua negara.Kali terakhir Erdogan mengunjungi Malaysia adalah pada 2019 bagi menghadiri Sidang Kemuncak Kuala Lumpur yang dihos perdana menteri ketika itu, Dr Mahathir Mohamad, sidang kemuncak itu menyaksikan Turki menandatangani 15 perjanjian dalam pelbagai bidang dengan Malaysia.Turki adalah rakan perdagangan ketiga terbesar Malaysia di Asia Barat selepas UAE dan Arab Saudi, dengan jumlah perdagangan bernilai RM9.62 bilion.Jumlah keseluruhan perdagangan Malaysia dengan Turki melonjak 79.4% bernilai RM6.70 bilion bagi lima bulan pertama 2021.


Saya masih PM, selagi Anwar belum buktikan sokongan, kata Muhyiddin

Muhyiddin Yassin mengatakan beliau masih lagi perdana menteri selagi Presiden PKR Anwar Ibrahim masih belum membuktikan mempunyai cukup sokongan ahli Parlimen untuk membentuk kerajaan.“Dakwaan ini hendaklah dibuktikan menurut proses dan kaedah yang ditentukan oleh Perlembagaan Persekutuan.“Tanpa melalui proses tersebut, kenyataan Anwar hanyalah dakwaan semata-mata.“Sehingga dibuktikan sebaliknya, kerajaan Perikatan Nasional (PN) masih berdiri teguh dan saya adalah perdana menteri yang sah,” kata perdana menteri dalam satu kenyataan petang ini.Hari ini Anwar yang juga pengerusi Pakatan Harapan (PH) mengadakan sidang media, mendakwa mempunyai cukup sokongan untuk menjadi perdana menteri dan menumbangkan PN.Bagaimanapun, ahli Parlimen Port Dickson itu tidak menyatakan jumlah sokongan diperolehinya dan hanya akan memaklumkan kepada Yang Dipertuan Agong.


Selepas dilabel mata wang terburuk di Asia, ringgit kini semakin pulih

Mata wang negara-negara membangun mengukuh berbanding dolar AS yang melemah pada permulaan tahun baru, dengan ringgit Malaysia juga semakin mengukuh, tertinggi sejak dua tahun lalu.Ini berlaku ketika tahun baru memberikan keyakinan dalam semua bidang, meningkatkan sentimen dan meletakkan harapan lebih tinggi, selepas setahun ekonomi di seluruh dunia menjunam.Tahun lepas, ringgit dilabel sebagai salah satu mata wang yang mencatatkan prestasi terburuk di rantau Asia.Rupee India berada di kedudukan paling corot dalam prestasi mata wang di Asia pada akhir tahun lalu, lebih rendah berbanding mata wang negara-negara tercorot di Asia Selatan seperti rupee Pakistan dan Sri Lanka.Prospek ekonomi global yang semakin baik dan pengagihan vaksin Covid-19 memburukkan daya tarikan ringgit manakala kadar faedah Amerika Syarikat (AS) jatuh ke paras paling rendah dan pembelian berpanjangan bon Rizab Persekutuan (Fed) yang berterusan menyebabkan kemerosotan dolar AS.Indeks Dolar AS ICE, yang mengukur nilai dolar AS berbanding enam mata wang utama, melaporkan mata wang itu mencatatkan kerugian tahunan terbesar sejak 2017, sebagai penutup kepada tahun 2020 yang penuh kacau-bilau.Mata wang dolar, melemah disebabkan perang perdagangan yang berpanjangan dengan China, diburukkan lagi dengan pengumuman rangsangan luar jangka Fed.Ransangan fiskal tambahan dan peningkatan defisit akaun semasa menjadi halangan tambahan yang mampu menjejaskan mata wang AS dalam beberapa tahun akan datang.Trend peningkatan ringgitMata wang ringgit terus mengukuh. Semalam, ia melepasi paras 4.00, didagangkan pada 3.997 dolar AS.Ia merupakan paras tertinggi yang dicatatkan ringgit sejak Julai 2018.Harga minyak mentah dijangka pulih secara beransur-ansur, selepas kemenangan Joe Biden dalam pilihan raya presiden Amerika Syarikat, dan komitmen Fed bagi mengekalkan pendirian dasar monetari akomodatif luar jangka, memberi harapan untuk ekonomi global pulih semula pada 2021, mengukuhkan lagi ringgit.Jumlah risiko yang diambil turut memberikan kesan baik kepada mata wang Asia, dengan kebanyakan mencapai paras tertinggi sejak beberapa minggu kebelakangan ini.Mata wang ringgit terus mengukuh. Semalam, ia melepasi paras 4.00, didagangkan pada 3.997 dolar AS.Bagaimanapun, masih wujud beberapa halangan terhadap ringgit termasuk ketidakstabilan politik dan risiko pelaksanaan dasar yang perlahan mungkin akan menyebabkan pertumbuhan Keluaran Dalam Negara Kasar di bawah jangkaan.Harga minyak mentah yang melonjak melebihi paras AS$50 setong menjadi perangsang utama kepada ringgit, turut berjaya menampung pengeluaran industri yang lebih lemah dari jangkaan pada Oktober, ketika faktor luaran terus bertindak sebagai pemacu utama.Didorong dengan peningkatan perbelanjaan kerajaan secara besar-besaran, keyakinan pelabur kembali ke Malaysia, walaupun berlaku penyusutan oleh agensi penarafan, mengukuhkan tanggapan penarafan yang diberikan oleh agensi ini tidak memberikan kesan.Bank Negara Malaysia dalam laporan bulanan terbarunya mengatakan nilai ringgit meningkat manakala FTSE Bursa Malaysia KLCI (FBM KLCI) turut meningkat pada bulan November dengan prospek ekonomi lebih baik.Ini didorong oleh dasar AS yang lebih jelas selepas berakhirnya pilihan raya presiden dan perkembangan positif mengenai kelulusan dan pengagihan vaksin Covid-19.Ketua Strategi Pasaran Global AxiCorp, Stephen Innes mengatakan pasaran terus mewujudkan keyakinan yang tinggi terhadap pemulihan pertumbuhan global pada tahun 2021 dan trajektori menurun bagi dolar AS.Innes mengatakan keyakinan pengedaran vaksin Covid-19 secara meluas juga merupakan rangsangan besar-besaran kepada keuntungan korporat.Kelulusan yang diberikan kepada Pfizer Inc, BiONtech dan AstraZeneca mencadangkan vaksin itu sudah tersedia untuk orang ramai dan membolehkan pembukaan semula ekonomi untuk menjadi lebih kukuh, seperti yang dilihat kepada kebenaran semula perjalanan rentas negeri di Malaysia.Ia berfungsi sebagai faktor positif untuk pemulihan ekonomi domestik, tetapi keberkesanannya bergantung sepenuhnya kepada mengekang penularan Covid-19.


26 daerah kini zon merah Covid-19

Sebanyak 26 daerah di seluruh negara dikategorikan sebagai zon merah dalam tempoh 14 hari iaitu dari 7 hingga 20 Oktober, menurut Pusat Kesiapsiagaan dan Tindak Cepat Krisis (CPRC) Kementerian Kesihatan Malaysia.Berdasarkan senarai yang diberikan CPRC, Sabah mencatatkan jumlah zon merah tertinggi dengan 16 daerah manakala Selangor mencatatkan lima daerah, masing-masing dua daerah di Kedah (Kota Setar dan Pokok Sena) dan Pulau Pinang (Timur Laut dan Seberang Perai Selatan), manakala satu di Perak iaitu daerah Larut, Matang, Selama.Memperincikan 16 daerah di Sabah itu, ia melibatkan daerah Lahad Datu, Kota Kinabalu, Sandakan, Tuaran, Kunak, Papar, Semporna, Tawau, Putatan, Penampang, Ranau, Beaufort, Kota Belud, Keningau, Tambunan dan Kudat.Lima daerah di Selangor pula melibatkan Klang, Petaling, Hulu Langat, Gombak dan Kuala Langat.Dari segi mukim pula, Kedah melibatkan mukim Kota Setar dan Gajah Mati; Pulau Pinang (Georgetown dan Mukim 6); Perak (Taiping); dan Selangor (Klang, Kapar, Sungai Buloh, Petaling, Damansara, Kajang dan Tanjung Dua Belas (1)).Selain itu, mukim merah di Sabah melibatkan Bandar, Silabukan dan kawasan Felda di Lahad Datu; Kota Kinabalu (Laut, Likas, Pantai, Sembulan, Darat, Kamung Air, Petagas dan Tanjung Aru); Sandakan (Sentosa, Karamunting, Beatrice, Batu Sapi, Sibuga dan Pantai Elopura); Tuaran (Indai, Serusup dan Tambalang); Kunak (Pekan); Papar (Pengalit/Kawang dan Labak/ Kinarut); Semporna (Bugaya dan Tampi-Tampi); Tawau (Sri Tanjung, Merotai dan Balung); Putatan (Petagas dan Lok Kawi); Penampang (Kepayan dan Penampang Baru); Kota Belud (Kulambai); dan Kudat (Tiga Papan).


Lelaki siar Facebook Live serbuan polis didakwa esok

Seorang lelaki yang ditahan kerana dipercayai merakam operasi serbuan polis di sebuah rumah di Petaling Jaya, dekat sini, pada 7 November lepas, akan dihadapkan ke mahkamah esok.Ketua Jabatan Siasatan Jenayah (JSJ) Selangor SAC Fadzil Ahmat berkata kertas siasatan melibatkan individu berusia 24 tahun itu, telah diserahkan kepada Pejabat Peguam Negara pada hari ini.Beliau berkata keterangan telah direkodkan membabitkan individu berkenaan dan pertuduhan akan dibuat pada 10 pagi di Mahkamah Petaling Jaya.“Ia dibuat di bawah Seksyen 188 Kanun Keseksaan, kerana mengingkari suatu perintah yang diisytihar oleh seorang penjawat awam,” katanya kepada Bernama.Pada 7 November lepas, Bernama melaporkan seorang lelaki ditahan kerana menghalang tugas polis, dengan merakam video operasi serbuan ke atas seorang individu, berhubung siasatan kes Akta Hasutan melibatkan Persatuan Pemuda Baharu Universiti Malaya (Umany), di sebuah rumah di Petaling Jaya.Lelaki itu didapati merakam video operasi serbuan tersebut dengan menggunakan telefon bimbit, selain turut menyiarkannya menerusi Facebook Live.


DMDI gesa tentera pengaman PBB dihantar ke Gaza

Pertubuhan bukan kerajaan (NGO) Dunia Melayu Dunia Islam (DMDI) menggesa agar Pertubuhan Bangsa-Bangsa Bersatu (PBB) menghantar tentera pengaman ke Gaza bagi menghalang tentera Israel daripada terus melakukan serangan ke atas rakyat Palestin.Presidennya, Mohd Ali Rustam berkata DMDI berpandangan tindakan keganasan Israel itu perlu dihentikan segera dan mengutuk sekeras-kerasnya tindakan ketenteraan Israel ke atas rakyat Palestin di Gaza.“PBB dan Pertubuhan Kerjasama Islam (OIC) hendaklah segera bersidang menuntut Israel menghentikan segera keganasan ini yang melanggar hak asasi manusia untuk rakyat Palestin hidup aman damai dalam negara mereka sendiri.“DMDI menuntut negara-negara besar segera mengenakan sekatan ekonomi ke atas Israel supaya Israel mendapat pengajaran terutamanya dalam menghormati hak asasi manusia dan rakyat Palestin dapat hidup dalam keadaan aman dan damai,” katanya dalam kenyataan di Melaka hari ini.Ali yang juga Yang di-Pertua Negeri Melaka berkata DMDI juga menggesa kuasa besar dunia seperti Amerika Syarikat serta Kesatuan Eropah (EU), China dan Russia dapat memainkan peranan dengan memberikan tekanan antarabangsa terhadap Israel.


Rafizi calon PM PH jika Anwar kalah di Tambun?

Penganalisis politik menjangkakan Timbalan Presiden PKR Rafizi Ramli sebagai calon perdana menteri alternatif Pakatan Harapan (PH) sekiranya Anwar Ibrahim tumbang di Parlimen Tambun pada Pilihan Raya Umum ke-15 (PRU15) akan datang.
Penganalisis politik veteran, Ahmad Atory Hussain berkata ini kerana ia mengikut aturan hierarki parti dalam PH.
"Kalau PH menang selesa, tapi Anwar kalah di Tambun, maka Rafizi akan menjadi PM atas kapasiti beliau sebagai timbalan presiden PKR.
"DAP tidak mungkin, walaupun bilangan ahli Parlimennya mungkin lebih berbanding PKR. Ini disebabkan sentimen kaum," katanya kepada MalaysiaNow.
Namun Atory menjangkakan, pada situasi sedemikian, jawatan timbalan perdana menteri akan diberikan kepada DAP.
Rafizi, yang dijangka bertanding di Pandan, dilihat mempunyai kem yang mendominasi parti itu setelah fraksi Mohamed Azmin Ali dipecat dari PKR.
Tindakan PH mencalonkan presiden PKR itu di kerusi Tambun disifatkan sebagai “do-or-die” yang mungkin menoktahkan karier Anwar setelah empat dekad berkecimpung dalam politik.
Ini kerana kerusi tersebut bukan mudah untuk dimenangi Anwar.
Secara tradisinya, Tambun dilihat sebagai kubu kuat Barisan Nasional (BN) yang dimenangi Ahmad Faizal Azumu pada PRU14 mewakili Bersatu ketika parti itu masih dalam gabungan PH.
Faizal berjaya menewaskan Ahmad Husni Hanadzlah dari BN dan Ibrahim Zakaria dari PAS di kerusi tersebut pada PRU14 dengan majoriti 5,320.
Sejak dibebaskan pada 2004, bekas timbalan perdana menteri itu menjadi calon perdana menteri dalam gabungan pembangkang, bermula dari era Pakatan Rakyat sehingga PH.
PRU14 menjadi pengecualian apabila Dr Mahathir Mohamad menjadi calon perdana menteri gabungan pembangkang ketika Anwar masih dalam penjara.
Persoalan siapa bakal menjadi perdana menteri sekiranya tumpas di Tambun tidak dijawab secara terus ketika ditanya kepada setiausaha politik Lim Kit Siang, Syahredzan Johan.
Bagaimanapun, Syahredzan berkata, beliau yakin Anwar akan menang di kerusi Tambun.
Sementara itu, Oh Ei Sun, felo kanan Singapore Insitute of International Affairs turut bersetuju dengan kemungkinan tersebut.
"Secara teorinya, Rafizi bukan? Secara praktikalnya, tidak boleh bukan Melayu.
“Saya yakin ada ahli Parlimen PKR akan serahkan kerusinya untuk Anwar," ujarnya, merujuk kepada Langkah Port Dickson.
Anwar yang mendapat pengampunan diraja selepas PRU14 mengatur langkah itu bagi membolehkan dirinya kembali ke Dewan Rakyat.
Menurut Oh, ahli-ahli Parlimen Melayu dalam DAP tidak mempunyai “ketokohan” yang diperlukan untuk menjadi orang nombor satu di Seri Perdana.
"Perdana menteri Melayu dari DAP akan dilihat sebagai boneka dan tidak akan bertahan lama," katanya.


Kerajaan akan rangka Pelan Pemulihan Negara 2.0

Pelan Pemulihan Negara 2.0 akan dirangka secara komprehensif dan inklusif untuk memastikan pemulihan seterusnya dan secara menyeluruh, kata Pengerusi Majlis Pemulihan Negara (MPN) Muhyiddin Yassin.Beliau berkata satu pasukan kerja akan dibentuk bagi meneliti secara mendalam, tentang sektor mana yang boleh cepat dipulihkan dan sektor mana yang mengambil masa panjang.“Pelan 2.0 itu penting kerana jika dibiarkan sektor dibiarkan pulih secara semula jadi, ia akan mengambil masa bertahun-tahun.“Bila ada pelan 2.0, akan jelas MPN boleh buat untuk membantu sektor besar dan kecil dapat dipulihkan,” katanya dalam sidang media selepas mempengerusikan mesyuarat MPN hari ini.Muhyiddin berkata pasukan kerja pelan pemulihan 2.0 juga akan mengemukakan cadangan serta memperhalusi langkah menangani kes Covid-19, jika dikesan meningkat kerana kerajaan telah berjanji tidak akan kembali kepada cara lama iaitu “lockdown” untuk menangani kes Covid-19.


Mahkamah kurangkan ganti rugi TV3 kepada Anwar

Anwar Ibrahim hanya memperoleh sebanyak RM600,000 bagi ganti rugi am dan teruk dan bukannya RM1.1 juta dalam saman fitnahnya terhadap TV3 kerana mengaitkannya dengan pencerobohan di Lahad Datu, Sabah pada tahun 2013.Ia berikutan keputusan panel tiga hakim Mahkamah Rayuan hari ini yang diketuai hakim  Has Zanah Mehat untuk mengurangkan jumlah ganti rugi itu dengan mengetepikan award Mahkamah Tinggi masing-masing RM250,000 bagi ganti rugi teruk dan teladan kepada Ahli Parlimen Port Dickson tersebut.Hakim Has Zanah telah menggantikan perintah Mahkamah Tinggi dengan jumlah bundar sebanyak RM600,000 bagi ganti rugi am dan teruk.“Kami membenarkan sebahagian rayuan TV3. Kami mengubah award dalam perintah (Mahkamah Tinggi) bertarikh 14 Mei 2018 dengan mengetepikan award berasingan bagi ganti rugi teladan dan teruk.Hakim Has Zanah yang mengetuai panel itu bersidang bersama hakim P. Ravinthran dan hakim Indera Mohd Sofian Abd Razak, mendengar rayuan TV3 mengenai jumlah ganti rugi itu melalui sidang video. Stesen televisyen itu telah menarik balik rayuannya terhadap liabiliti.


Rayuan kes rasuah projek solar Rosmah pada Jun 2023

Mahkamah Rayuan hari ini menetapkan 22 dan 23 Jun tahun depan untuk mendengar rayuan Rosmah Mansor terhadap sabitan dan hukuman penjara 10 tahun dan denda RM970 juta bagi kesalahan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak.
Timbalan pendakwa raya Poh Yih Tinn memberitahu pemberita, tarikh itu ditetapkan timbalan pendaftar Mahkamah Rayuan Norkamilah Aziz ketika pengurusan kes yang berlangsung secara dalam talian.
“Untuk makluman, rayuan Rosmah terhadap keputusan hakim Mahkamah Tinggi Mohamed Zaini Mazlan, yang menolak permohonannya supaya hakim itu menarik diri daripada mendengar perbicaraan kes itu dan membuat keputusan mengenai kes solar itu akan turut didengar pada tarikh sama.
“Hujahan perlu difailkan pada atau sebelum 22 Mei 2023. Hujahan balas jika ada perlu difailkan pada atau sebelum 7 Jun 2023. Perayu (Rosmah) akan menulis surat rasmi memohon Mahkamah Rayuan untuk menetapkan tarikh bicara rayuan lanjut pada 12 hingga 14 Julai 2023.
“Bagaimanapun, permohonan tertakluk kepada persetujuan mahkamah,” katanya sambil menambah pengurusan kes seterusnya ditetapkan pada 3 Februri 2023 secara dalam talian.
Rosmah, 70, yang memfailkan petisyen rayuan pada 13 Oktober lepas, telah mengemukakan 127 alasan, antaranya mendakwa keseluruhan keputusan hakim Mohamed Zaini yang menjatuhkan hukuman terhadapnya adalah berat sebelah dan tidak berlandaskan pertimbangan yang betul.
Pada 1 September lepas, hakim Mohamed Zaini mendapati Rosmah bersalah atas tiga pertuduhan rasuah berkaitan projek solar hibrid bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.
Mahkamah juga memerintahkan Rosmah dipenjara 30 tahun jika gagal membayar denda itu.
Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.


Kes baru lepasi 1,500 jangkitan, 6 lagi terkorban

1,518 kes baru Covid-19 direkodkan hari ini menjadikan jumlah keseluruhan sebanyak 4,518,965 kes.Sebanyak 1,125 pesakit turut dilaporkan sembuh, menjadikan jumlah keseluruhan kes sembuh sebanyak 4,461,671.Ketika ini, 21,589 kes aktif direkodkan, dengan 20,599 atau 95.4% daripadanya sedang menjalani kuarantin kendiri.Dalam pada itu, 23 (0.1%) kes kini berada di pusat kuarantin sementara 941 (4.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 26 kes dan 14 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59% dengan kes Covid-19 merangkumi 5.8%.Enam lagi korban termasuk tiga kes kematian sebelum tiba di hospital dilaporkan menjadikan kes keseluruhan kematian adalah sebanyak 35,705 orang.


Op Benteng tahan 88 pendatang asing, 4 tekong, 1 penyeludup

Seramai 88 pendatang tanpa izin, empat orang tekong dan seorang penyeludup ditahan dalam Operasi Benteng ketika cuba menyusup masuk kedalam negara semalam, manakala lapan kenderaan darat turut dirampas dalam operasi itu.Menteri Kanan (Kluster Keselamatan) Ismail Sabri Yaakob berkata 82 sekatan jalan raya dilaksanakan dalam operasi berkenaan, yang melibatkan Polis Diraja Malaysia (PDRM), Agensi Kawalan Sempadan Malaysia (Aksem) dan Angkatan Tentera Malaysia (ATM).Beliau berkata semalam juga menyaksikan seramai 101 individu ditahan atas kesalahan ingkar arahan Perintah Kawalan Pergerakan Pemulihan (PKPP), dengan 86 individu dikompaun, manakala 15 lagi direman.Dalam satu kenyataan mengenai perkembangan PKPP di Kuala Lumpur hari ini beliau berkata kesalahan paling tinggi yang dikesan ialah tidak memakai pelitup muka yang melibatkan 26 individu, diikuti 24 individu ingkar perintah Perintah Kawalan Pergerakan Diperketatkan (PKPD), dan 19 berkaitan penjarakan fizikal.Sementara itu Ismail Sabri berkata sejak 24 Julai hingga semalam, 30,314 individu pulang ke tanah air melalui pintu masuk sempadan antarabangsa dan kesemua mereka ditempatkan di 69 hotel serta lapan premis lain termasuk Institut Latihan Awam (ILA) serta Institusi Pengajian Swasta.Beliau berkata daripada jumlah itu, 9,350 individu sedang menjalani proses kuarantin wajib manakala 71 individu dihantar ke hospital untuk rawatan, dan 20,893 individu lagi didiscaj dan dibenarkan pulang.Dalam pada itu, Ismail Sabri berkata penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) juga telah membuat pemantauan harian ke atas 12 jenis bekalan barangan di 680 premis perniagaan termasuk peruncit (481), pemborong (170) dan pengilang (29).“Pegawai penguatkuasa KPDNEHP juga melakukan 1,225 pemeriksaan khas pematuhan Prosedur Operasi Standard (SOP) PKPP dan mendapati 1,216 premis mematuhi SOP yang ditetapkan manakala sembilan premis diberi nasihat kerana tidak patuh SOP,” katanya.


PKP mungkin tidak lagi dilaksanakan secara menyeluruh, kata PM

Muhyiddin Yassin berkata perintah kawalan pergerakan (PKP) berkemungkinan tidak perlu lagi dilaksanakan secara menyeluruh merangkumi seluruh negara atau sesuatu negeri dengan mengambil kira pelaksanaan Program Imunisasi Covid-19 Kebangsaan ketika ini.Perdana menteri berkata, strategi kawalan penularan Covid-19 negara akan dilaksanakan secara lebih bersasar bersandarkan sains dan data bagi mengurangkan impak negatif terhadap aktiviti ekonomi negara.“Kawalan pergerakan hanya akan dilaksanakan mengikut lokaliti dan secara tertumpu kepada kluster berkaitan sahaja,” katanya dalam pengumuman khas mengenai Program Strategik Memperkasa Rakyat dan Ekonomi (Pemerkasa) bernilai RM20 bilion melalui siaran televisyen, hari ini.Perkara ini merupakan antara 20 inisiatif strategik di bawah Pemerkasa dan terletak di bawah fokus pertama program berkenaan iaitu bagi mengawal penularan Covid-19.Program Imunisasi Covid-19 Kebangsaan dilancarkan secara rasmi 24 Februari lepas dengan sasaran memberikan imunisasi percuma kepada kira-kira 80 peratus penduduk negara ini, baik rakyat tempatan mahupun warga asing.Mengenai program berkenaan, Muhyiddin berkata di bawah Pemerkasa kerajaan juga bersetuju menaikkan peruntukannya daripada RM3 bilion sebelum ini kepada RM5 bilion untuk mempercepatkan sasaran imunisasi berkelompok Disember ini, berbanding sasaran awal, suku pertama tahun hadapan.“Untuk mencapai sasaran ini, seramai 15,000 petugas akan ditempatkan di hampir 950 pusat pemberian vaksin (PPV) seluruh negara.“Mengambil kira pertambahan tugas itu, kerajaan setuju bantuan khas Covid-19 dengan kadar RM200 sebulan dipanjangkan kepada petugas penjawat awam yang terlibat dalam program imunisasi di PPV berkenaan,” katanya dan menambah bahawa sehingga kini lebih 300,000 rakyat menerima suntikan pertama vaksin.Sementara itu, selaras Ordinan Darurat (Kuasa-kuasa Perlu) 2021, perdana menteri berkata pematuhan prosedur operasi standard (SOP) dan penguatkuasaan perundangan lebih ketat dan telus akan terus dilaksanakan bagi mengawal penularan Covid-19.Ini termasuk dalam melindungi golongan pekerja yang menurutnya di bawah inisiatif “[email protected]”, sebuah program baru yang akan mula dibuka pendaftaran 1 April ini, kerajaan bersetuju memberi potongan cukai tambahan ke atas perbelanjaan sewaan premis dan asrama pekerja syarikat pengilangan dan perkhidmatan yang menyertainya.Katanya, program bersifat sukarela di bawah kementerian perdagangan antarabangsa dan industri (Miti) itu mempertanggungjawabkan majikan menyediakan tempat kerja dan penginapan kondusif para pekerja.“Perbelanjaan yang layak untuk mendapat potongan cukai tambahan ini dihadkan kepada RM50,000 bagi setiap syarikat berdaftar dengan Miti dan lulus audit pematuhan [email protected]“Syarikat yang berdaftar dengan Miti untuk program ini akan dibenarkan beroperasi dalam keadaan di mana pekerja kontak rapat diasingkan daripada komuniti setempat dan pekerja lain dengan meletakkan mereka di dalam ‘Safe work bubble’ sehingga kesemua pekerja disahkan selamat.”Selain itu, perdana menteri berkata majikan yang membuat ujian pengesanan Covisd-19 untuk pekerjanya dibenarkan membuat potongan cukai tambahan ke atas kos ujian pengesanan Covid-19 bagi perbelanjaan dibuat sehingga 31 Disember ini.Muhyiddin juga berkata di bawah Pemerkasa kerajaan setuju melanjutkan Program Subsidi Upah 3.0 selama tiga bulan lagi secara lebih bersasar yang dijangka membantu 400,000 pekerja dan 37,000 majikan dengan peruntukan sebanyak RM700 juta.Beliau berkata kerajaan sedar masih terdapat sektor yang terkesan dan pelanjutan ini akan merangkumi sektor pelancongan, perdagangan, borong dan runcit serta perniagaan lain yang ditutup semasa PKP seperti pusat sukan gimnasium dan spa.“Sehingga 5 Mac lepas, kerajaan salurkan lebih daripada RM14.4 bilion bagi membiayai program subsidi upah yang telah membantu 2.7 juta pekerja dan lebih 330,000 majikan,” katanya.Selain itu, perdana menteri berkata kerajaan akan terus tambah baik program PenjanaKerjaya 2.0 di bawah pertubuhan keselamatan sosial (Perkeso) dengan memperluas skop insentif pengambilan pekerja untuk meliputi pekerjaan sementara dan pekerjaan gig.Ini, katanya termasuk menyediakan peruntukan RM300 juta yang akan memanfaatkan 60,000 pekerja di mana setiap pekerja akan menerima RM600 sebulan selama tempoh maksimum enam bulan.Bagi majikan yang menawarkan pekerjaan jangka pendek atau platform penyedia perkhidmatan gig berdaftar dengan Perkeso, mereka akan menerima RM200 bagi setiap pekerja yang ditempatkan.Beliau berkata bagi program perantisan di bawah PenjanaKerjaya, kerajaan turut bersetuju melanjutkan tempoh program berkenaan selama enam bulan, berbanding tiga bulan sebelum ini, di mana setiap pelatih akan diberi insentif sebanyak RM800 setiap bulan.Bagi menangani masalah pengangguran, Muhyiddin berkata di bawah majlis pekerjaan negara yang ditubuhkan, sehingga Februari lepas, sebanyak 66,000 peluang pekerjaan daripada sasaran sebanyak 500,000 sepanjang tahun ini, telah berjaya diwujudkan.


3 termasuk Zaid saman fitnah Badan Peguam berhubung kes SRC

Tiga peguam termasuk Mohd Zaid Ibrahim menyaman Badan Peguam Malaysia dan presidennya berhubung kenyataan memfitnah yang mendakwa mereka menyalah guna dan mencemarkan sistem keadilan semasa mengendalikan rayuan akhir Najib Razak dalam kes berkaitan dana SRC International Sdn Bhd.
Zaid, Liew Teck Huat dan Rueben Mathiavaranam selaku plaintif memfailkan saman itu menerusi Tetuan Zaid Ibrahim Suflan TH Liew & Partners (ZIST) di Mahkamah Tinggi di sini pada 30 Sept lepas dengan menamakan Badan Peguam Malaysia dan Karen Cheah Yee Lynn sebagai defendan pertama dan kedua.
Peguam Lim Qi Si, yang mewakili ketiga-tiga plaintif berkata ketika pengurusan kes di hadapan penolong kanan pendaftar Nuur Fatimahtul Zuhra Khairuddin hari ini, mahkamah menetapkan pengurusan kes selanjutnya pada 13 Disember ini.
“Mahkamah turut memerintahkan kedua-dua defendan memfailkan pernyataan pembelaan mereka pada atau sebelum 7 November dan plaintif perlu menjawab pembelaan itu pada atau sebelum 28 November,” kata peguam itu ketika dihubungi.
Dalam pernyataan tuntutan, ketiga-tiga plaintif mendakwa pada 19 Ogos lepas, defendan kedua (Cheah) telah secara salah dan berniat jahat menerbitkan kenyataan akhbar bertajuk "Abuse of Process Brings Disrepute to Our Justice System" pada laman web rasmi defendan pertama dan kenyataan itu turut diterbitkan oleh The Edge Markets, Malay Mail dan The Star.
Mereka mendakwa kenyataan akhbar itu antara lain membawa maksud mereka telah menyalahgunakan proses mahkamah dan melakukan salah laku profesional dengan menerima kes daripada Najib serta perlu menghadapi prosiding tatatertib kerana menjatuhkan maruah profesion guaman.
Ketiga-tiga peguam itu mendakwa defendan gagal atau enggan menghubungi mereka untuk mengesahkan fakta-fakta sebelum mengeluarkan kenyataan akhbar selain tidak memberi peluang kepada plaintif untuk menyatakan pendirian daripada pihak mereka dan versi cerita mereka.
Dakwa kesemua plaintif, aduan salah laku terhadap mereka bagi pengendalian dalam kes rayuan Najib sepatutnya dibuat dan dirujuk terlebih dahulu kepada Lembaga Tatatertib di bawah Seksyen 99 (1) Akta Profesion Undang-undang, namun kedua-dua defendan melanggar kewajipan berkanun mereka dengan mengeluarkan kenyataan akhbar itu.
Menurut plaintif, Seksyen 99 (1) akta itu memberikan kuasa eksklusif kepada Lembaga Tatatertib untuk menangani apa-apa perkara berkaitan dengan tingkah laku peguam bela dan peguam cara kerana ia secara nyata memperuntukkan bahawa apa-apa aduan sedemikian haruslah terlebih dahulu dibuat dan dirujuk kepada Lembaga Tatatertib.
Plaintif berkata sepucuk surat telah dikeluarkan pada 26 Ogos supaya kedua-dua defendan menarik balik penerbitan kenyataan akhbar itu dan membuat permohonan maaf kepada plaintif, namun ditolak oleh defendan menerusi peguam mereka, Tetuan Lee Hishammudin Allen & Gledhill pada 2 September lepas.
Plaintif mendakwa penerbitkan kenyataan akhbar itu menyebabkan reputasi mereka tercemar selain menegaskan bahawa tindakan defendan melanggar kewajipan berkanun telah memprejudis plaintif.
Oleh itu, kesemua plaintif menuntut ganti rugi am, ganti rugi teruk, faedah dan kos selain memohon satu injunksi bagi menghalang defendan pertama dan kedua atau ejen mereka daripada menerbitkan perkataan-perkataan serupa yang bersifat fitnah terhadap plaintif-plaintif.
Pada 26 Julai, Najib melantik ZIST untuk mewakilinya dalam rayuan terakhirnya terhadap sabitan dan hukuman di Mahkamah Persekutuan selepas menamatkan perkhidmatan Tetuan Shafee & Co berkuat kuasa serta-merta.
Bagaimanapun, pada 19 Ogos, Najib telah menamatkan perkhidmatan ZIST sebagai peguam caranya.


Sorry.


Kes baru Covid-19 kekal bawah 2,000

Malaysia mencatatkan 1,671 kes baru Covid-19 hari ini menjadikan kes keseluruhan penularan dalam negara berjumlah 331,713.Negara juga mencatat sebanyak 1,585 kes sembuh menjadikan jumlah keseluruhan kes sembuh meningkat kepada 316,042.Selain itu, Selangor masih menjadi negeri yang paling tinggi mencatat kes harian dengan 652 kes dicatat hari ini.Ia kemudian disusuli Pulau Pinang (328), dan Sarawak (154), sementara Perlis dan Putrajaya tidak mencatatkan kes jangkitan hari ini.Hanya Wilayah Persekutuan Labuan dan Pahang sahaja yang mencatatkan kes 1 digit hari ini.Kes aktif dengan kebolehjangkitan pula kini berjumlah 14,442.Daripada jumlah itu 151 pesakit ditempatkan di Unit Rawatan Rapi termasuk 64 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,229 orang.


Anwar kemuka surat tuntutan maaf terhadap ahli Parlimen Baling

Perdana Menteri Anwar Ibrahim memfailkan notis tuntutan terhadap Hassan Saad, menuntut ahli Parlimen Baling itu supaya membuat permohonan maaf tanpa syarat berhubung hantaran audio berbaur fitnah yang mengaitkannya sebagai ejen Israel.
Anwar, 75, yang juga pengerusi Pakatan Harapan memfailkan notis tuntutan itu menerusi Tetuan SN Nair & Partners semalam.
Menurut peguam SN Nair, jika pihaknya tidak menerima apa-apa maklum balas yang memuaskan daripada Hassan dalam tempoh tiga hari daripada tarikh penerimaan notis, tindakan perundangan akan diteruskan terhadap Hassan.
Berdasarkan notis tuntutan itu, pada 27 November lepas, Hassan telah menerbitkan atau menyebabkan penerbitan suatu hantaran audio yang memfitnah Anwar di aplikasi Twitter atas nama “Mohd Ropi Mat Sin".
Nair berkata audio itu telah dipetik oleh pengguna Twitter di bawah nama "Pemikir Malaysia" yang mendapat tontonan melebihi 431,500 kali, dan reaksi "Like" melebihi 4,800 kali, perkongsian melebihi 3,300 kali dan petikan Twitter melebihi 1,400 kali setakat tarikh notis ini.
Beliau mendakwa audio itu dibuat dengan berniat jahat (mala fide) dan ia tidak benar, palsu serta bertujuan untuk merendahkan maruah anak guamnya di mata masyarakat umum.
Nair berkata perkataan-perkataan memfitnah itu secara keseluruhannya antara lain membawa maksud bahawa Pengerusi Pakatan Harapan telah menyalah guna kuasanya sebagai seorang ahli Parlimen, seorang pembohong, tidak beretika dan telah mengkhianati mandat rakyat.
Beliau menegaskan bahawa pelantikan anak guamnya sebagai Perdana Menteri Malaysia ke-10 adalah diperkenankan oleh Yang di-Pertuan Agong Sultan Abdullah Sultan Ahmad Shah selaras dengan peruntukan Perlembagaan Persekutuan dan susulan Perbincangan Khas Raja-Raja Melayu pada 24 November lepas.
Peguam itu berkata Hassan tidak pernah menafikan perkara itu walaupun selepas perkataan-perkataan dan audio memfitnah itu telah tular di Twitter dan aplikasi sosial media lain.
“Sekiranya YB Hassan menafikan perkataan-perkataan dan audio memfitnah itu, pihak kami telah diarahkan oleh anak guam untuk menuntut pengesahan secara umum dan bertulis daripada YB Hassan bahawa YB Hassan tidak mengungkapkan atau menerbitkan perkataan fitnah itu.
“Selain itu anak guam kami memohon penarikan balik perkataan memfitnah serta permohonan maaf tanpa syarat, aku janji bertulis oleh YB Hassan untuk tidak mengulangi perkataan memfitnah itu,” menurut peguam itu.
Berdasarkan notis tuntutan itu, Nair memaklumkan anak guamnya akan menuntut ganti rugi atas tindakan Hassan.
Nair ketika dihubungi mengesahkan telah menghantar notis tuntutan itu kepada Hassan melalui kiriman pos.
“Tuduhan itu (perkataan memfitnah) adalah keterlaluan,” kata Nair.


Pragmatik atau tidak tutup semua sekolah bendung Covid-19?

Apakah mungkin cadangan penutupan semua sekolah buat sementara waktu ketika ini menjadi wahana pragmatik dalam mengekang peningkatan penularan Covid-19 yang kini dilihat semakin membimbangkan di institusi pendidikan?Ini antara persoalan yang semakin hangat diperkatakan masyarakat khususnya kalangan ibu bapa mahupun golongan akademik susulan daripada situasi semasa yang telah menyaksikan tercetusnya kluster pendidikan melibatkan guru dan pelajar sekolah sehingga menyebabkan beberapa sekolah ditutup.Menurut Menteri Kesihatan Dr Adham Baba dalam satu laporan media, sebanyak 83 kluster Covid-19 berkaitan sektor pendidikan telah dilaporkan di seluruh negara dari 1 Januari lepas sehingga 20 April melibatkan 4,868 kes.Data Pusat Kesiapsiagaan dan Tindakan Cepat Krisis Kebangsaan (CPRC) menunjukkan sebanyak 49 kluster atau 59.04% dengan 2,617 kes masih aktif, manakala 34 kluster (40.96%) dengan 2,251 kes telah diisytiharkan tamat.Berdasarkan data tersebut yang dilihat berisiko, beberapa pihak termasuklah Majlis Permuafakatan Persatuan Ibu Bapa dan Guru Nasional (PIBGN) telah menguarkan cadangan kepada kementerian pendidikan (KPM), kementerian kesihatan Malaysia (KKM) dan Majlis Keselamatan Negara (MKN) untuk menutup semua sekolah buat sementara waktu.“Berdasarkan respons yang kami terima, majoriti ibu bapa tidak mahu menghantar anak mereka ke sekolah ketika ini kerana bimbang dijangkiti wabak berkenaan. Kebanyakannya, mengharapkan sekolah ditutup,” kata Presiden PIBGN Mohamad Ali Hasan ketika dihubungi Bernama.Bagaimanapun, apakah penutupan sementara semua sekolah merupakan jalan terbaik? Apatah lagi, sekiranya penutupan sekolah ini betul-betul dilaksanakan, sudah pastilah kaedah sesi pengajaran dan pembelajaran di rumah (PdPR) menjadi tunjang pilihan utama dalam memastikan proses pembelajaran berterusan.Keadaan ini sebenarnya agak membimbangkan golongan akademik memandangkan hasil kajian sebelum ini mendapati PdPR telah menyebabkan ramai pelajar tercicir dalam pembelajaran.Mengulas isu penutupan sekolah ini, Pakar Psikologi Kaunseling Universiti Pertahanan Nasional Malaysia, Mohamed Fadzil Che Din menyifatkan cadangan tersebut bagi membendung jangkitan Covid-19 dalam kalangan guru dan pelajar, bukan satu penyelesaian terbaik buat masa ini.Beliau berkata cadangan beberapa pihak termasuk PIBGN berhubung perkara itu juga disifatkan terlalu awal memandangkan ia akan mewujudkan pelbagai masalah termasuklah aspek pengajaran dan pembelajaran dalam kalangan pelajar.“Sebelum ini, ibu bapa yang tidak menghantar anak mereka ke sekolah adalah disebabkan mempunyai ketakutan dan kebimbangan melampau. Mereka takut sebab kurang maklumat berhubung kes itu sendiri. Adakah kes itu serius? Adakah Covid-19 ini akan mengancam nyawa dan mengganggu tumbesaran anak-anak mereka?“Guru-guru pula untuk hadir ke sekolah atau tidak, bergantung kepada keadaan guru atau jawatan guru itu tersebut,” katanya.Mengulas lanjut, Mohamed Fadzil berkata sekiranya penutupan sekolah dibuat dan digantikan dengan kaedah PdPR seperti yang diterapkan sebelum ini, ia dilihat akan mewujudkan keterbatasan dalam sesi pembelajaran pelajar.“Apabila belajar di rumah, pelajar ini berhadapan ibu bapa yang tiada ilmu atau kemahiran mengajar. Mereka ini terkial-kial dan cuba mengajar yang mana kesannya akan menyebabkan mereka tertekan.“Kerana itu pengajaran secara bersemuka diutamakan kerana guru-guru yang mengajar adalah terlatih dengan pengalaman mengajar yang luas dan menjadi satu kerugian jika tidak digunakan kelebihan profesionalisme guru itu sepenuhnya,” katanya,Kerana itu, Mohamed Fadzil berpandangan tiada keperluan untuk menutup kesemua sekolah sekiranya jumlah mereka yang berisiko adalah rendah.“Kalau kita lihat data KKM (Kementerian Kesihatan) dalam setiap 10 kelas hanya ada satu kelas yang tercemar, jadi tidak perlu nak tutup keseluruhan kelas di sekolah berkenaan.“Kita juga boleh menggunakan pendekatan berkongsi sekolah. Contohnya, sekiranya sekolah A itu terjejas dan perlu ditutup untuk tujuan sanitasi, mungkin kita boleh gunakan sekolah B iaitu sekolah berhampiran untuk menumpangkan pelajar sekolah A, yang mereka ini boleh turut serta belajar,” katanya.Sementara itu, Pensyarah Kanan Pusat Kepimpinan dan Polisi Pendidikan, Fakulti Pendidikan Universiti Kebangsaan Malaysia (UKM) Azlin Norhaini Mansor berkata peningkatan kes jangkitan Covid-19 dijangka dapat dikurangkan sekiranya jumlah sekolah yang dibuka, dihadkan.Jelasnya pilihan paling munasabah dalam menghadkan bilangan sekolah adalah dengan menutup sekolah menengah kerana mereka boleh mengikuti PdPR secara lebih berkesan berbanding murid sekolah rendah.Azlin Norhaini berkata terdapat 7,780 sekolah rendah dan 2,440 sekolah menengah pada masa ini yang membabitkan anggaran 2.7 juta murid rendah dan 2 juta murid menengah.Sekiranya PdPR dilaksanakan kembali, KPM katanya perlu menggunakan Buku Panduan PdPR 1.0 kerana ia lebih sesuai dengan jadual persekolahan secara dalam talian yang tidak terlalu membebankan guru serta membolehkan pelajar menguasai subjek yang diajar.“Walaupun telah mendapat vaksin, belum tentu keadaan akan kembali seperti dahulu. Amalan memakai pelitup muka dan mencuci tangan serta pematuhan SOP dijangka kekal menjadi sebahagian daripada amalan hidup termasuk di sekolah,’’ katanya.